This is a reproduction of a library book that was digitized 
by Google as part of an ongoing effort to preserve the 
information in books and make it universally accessible. 


Google books it 


https://books.google.com 


sl 


This is a reproduction of a library book that was digitized 
by Google as part of an ongoing effort to preserve the 
information in books and make it universally accessible. 


Google books it 


https://books.google.com 


sl 


UC-NRLF 


PR 
„nil A 


B 4 b85 000 SS 
ið k Sá Á > 
að | | 
X Í > 
4 ÞAR 
Þ á pr ER É *- PR 
a fi <.3 a 


LIBRARY 


OF THE 


UNIVERSITY OF CALIFORNIA. 


Class 


lk 


Digitized by Google 


ÁÐ) 


FINNBOGA SAGA 


BÚIÐ HEFIR TIL PRENTUNAR 
VALD. ÁSMUNDARSON. 


REYKJAVÍK. 
KOSTNAÐARMAÐUR: SIGURÐUR KRISTJÁNSSON. 
1897. 


FÉLAGSPRENTSMIÐJAN. 


FORMÁLI. 


Finnboga saga hins ramma er hér gefin út eftir 
útgáfu þeirri af þessari sögu, sem Hugo Gering gaf út 
og prentuð er í Halle 1879. Áðr hefir saga þessi verið 
gefin út tvisvar sinnum: fyrst í Khöfn 1812 ásamt með 
Vatnsdæla sögu og með danskri þýðingu og heitir: Vatns- 
dæla saga ok saga af Finnboga ramma. Vatnsdolernes 
Historie og Finnbogi hiin stærkes Leovnet. Bekostede af 
Jacob Aal, Ridder af Dannebroge og Ejer af Nefs Jern- 
værk. Udgivne af Mag. E. C. Werlauff, Professor og 
Biblioteksecretaire. Norskr maðr, Hans Paus, hafði löngu 
áðr búið söguna undir prentun. Síðan var saga þessi 
gefin út á Akreyri af Sveini Skúlasyni 1860 eftir útgáfa 
Werlauffs. 

Hugo Gering hefir gefið söguna út eftir handritinu 
182 fol. í safni Árna Magnússonar (Möðruvallabók). Það 
handrit er talið skrifað á miðri 14. öld. Á því eru einnig: 
Njáls saga, Egils saga skalla-Grímssonar, hin sama sem 
lögð er til grundvallar í útgáfa Finns Jónssonar, sem 
fylgt hefir verið í útgáfu Egils sögu Í þessu safni, Banda- 
manna Saga, Kormáks saga (lögð til grundvallar við út- 
gáfu Kormáks sögu, eius og hún er Í þessu safni), víga- 
Glúms saga, Droplaugarsona saga, Ölkofra þáttr, Hall- 

freðar saga vandræðaskálds, Laxdæla saga (lögð til grund- 
vallar við útgáfur Laxdælu) og Fóstbræðra saga. Dar að 
auki er sagan til í tveimr skinnhandritum í Árna safni 
510,4, og 162 B fol. (brot), og ennfremr fjöldi pappírs- 
handrita. 

Af aldri handritanna má ráða, að saga þessi er all- 
gömul og ennfremr má ráða það af vísu í Íslendinga- 
drápu Hauks Valdísarsonar, sem er frá 18. öld, að sagn- 
ir eða saga um Finnboga hinn ramma eru frá sögnuöld- 
inni. Vísa Hauks er þannig: 

Rauð Finnbogi friða 
Fjölnis glóð í blóði, 

hinn er hjálma við runna 2 
hart gekk framm hinn rammi; 

og háraddar hræddir 

hrings ófáir gingu 

fyr þrymsvelli þollar 

þeim sárjökuls geima. 

Eun því verðr ekki neitað, að Finnboga saga er 6- 
áreiðanleg að því leyti, að í henni eru miklar timavillur, 
enn svo er um fleiri sögur vorar, sem þó þykja allgóðar 
og yfirleitt er álitið að hafa sannsögulegt gildi. Finn- 
boga saga kemr mest við Vatnsdæla sögu, enn Vatnsdæla 
saga er heldr ekki áreiðanleg að tíma ákvæðunum, þegar 
aftr í hana kemr. 

Það er því engin ástæða til að ætla, að Finnboga 
saga hafi eigi við söguleg sannindi að styðjast, þótt frá- 
sögnin sé allmjög færð úr lagi og blandin ýmsum tilbún- 
ingi ritarans, enda er sagan rituð nokkuð seint. 

Það er fyrst, að Finnbogi hinn rammi er ekki rétt 
ættfærðr í sögunni. Landnáma segir þar öðru vísi frá: 

„Loðinn öngull hét maðr, hann var fæddr í Ongley á 
Hálogalandi; hann fór fyrir ofríki Hákonar jarls Grjót- 
garðssonar til Íslands ok dó í hafi; enn Eyvindr son hans 
nam Flateyjardal upp til Gunnsteina ok blótaði þá; þar 
lizggr Ódeila á milli ok landnáms Þóris snepils. Ásbjörn 


dettiáss var son Eyvindar, faðir Finnboga ens ramma - 


{töður Narfa, föður Yngvildar, móður Jódísar, móður Höllu, 
móður Þorgils, föður Geirnýjar, móður Valgerðar, móður 
Helgu, er átti Snorri Markússon á Melum|“. Það sem 
hér stendr milli hornklofa er viðbót Melabókar af Land- 
námu. Eftir henni á sonr Finnboga að hafa heitið Narfi, 
enn þessi Narfi er hvergi netndr í Finnboga sögu, og eru 
þar þó taldir upp synir hans og þeir ekki fáir. Það er 
því sjálfsagt rangt, með því Landnáma segir hann Ey- 
vindarson og rekr ætt hans bæði upp og niðr. Það er 
einnig rangt, að Dorgeirr Ljósvetningagoði væri móður- 
bróðir Finnboga, enn líklega hafa þeir verið skyldir, og 
báðir vóru þeir háleyskir að ætt. 

Guðbr. Vigfússon, sem manna bezt hefir borið saman 
viðburðina í Íslendingasögum og rannsakað tímatalið, seg- 
ir svo Í ritgerð sinni um það efni í Safni til Sögu Ís- 
lands I, 378: „Vér skulum ekki fara hér mörgum orðum 
um sögu Finnboga; að koma henni, hvað tímatal snertir, 
saman við Vatnsdælu, getr engum komið til hugar að 
bera við. Finnbogi er hér látinn fara utan 18 vetra, og 
er sagt að þá væri Hákon jarl í Noregi (eftir 970); síðan 
fór hann til Grikklands, og enn liðu þó margir vetr eftir 


' 

útkomu Finnboga, áðr deilur hans hófust við Ingimundar 
sonu; enn þær eru látnar vara langt fram yfir kristni, 
og það fram yfir daga Guðmundar ríka, og fram á daga 
Eyjólfs halta, sonar hans (fram undir 1080). Að þessu 
þarf nú engum orðum að eyða. Alt fyrir þetta mega 
menn þó ekki fella alt of harðan dóm á þessa sögu. Ætt 
Finnboga er háleysk og hamrammir menn margir í henni, 
- og trúmenn miklir, og þaðan hyggjum vér með vissu að 
Finnbogi hafi borið viðrnefni sitt „hinn rammi“ o. 8. frv. 

Af þessum orðum Guðbr. Vigfússonar má sjá, að hann 
vill ekki fella gildi Finnboga sögu fyrir það, þótt tíma- 
talið sé ruglingslegt í henni og þótt hún sé auðsælega 
blandin missögnum nokkurum. 

Það má nú telja víst, að Finnbogi hafi gerr verið 
norðan úr Flateyjardal fyrir víg, og eins að hann hafi 
átt í þeim deilum við Ingimundarsonu, sem báðar sög- 
urnar Vatnsdæla og Finnboga saga segja frá með líkum 
atvikum. Þá má og telja það rétt, að Finnbogi hafi ver- 
ið gerr héraðsrækr á Húnaþingi og farið síðan norðr á 
Strandir, í Trékyllisvík. Þetta eru meginþættir sögunn- 
ar og þarf ekki að véfengja þá. Öðru máli er auðvitað 
að gegna um sögu Urðarkattar, bjarnardrápið, Álf aftr- 
kembu, förina til Grikklands o.s. frv. Hvað Jón konung 
á Grikklandi snertir, þá var keisari uppi Þar syðra um 
þessar mundir með því nafni, Johannes Tæzimiskes (969— 
976), og hefir söguritarinn ef til vill þekt nafn hans. 

Frá sögustöðum virðist Finnboga saga segja nokkurn 
veginn rétt og nákvæmlega, bæði norðr í Þingeyjarþingi 
og vestra. Þannig segir sagan rétt frá landslagi í grend 

við Finnbogastaði á Ströndum, þar sem sagt er frá reið 
Vermundar hins örva heim að Finnbogastöðum. Vegr sá 
sem sagt er að Brandr hafi riðið, hefir legið úr Selárdal 
við Steingrímsfjörð og ofan í Trékyllisvík, og er ekki 
farinn á síðari tímum, enn hans sér enn merki. Lýsing- 
in kemr vel heim við þenna forna veg. 

Eftir gömlum munnmælum átti haugr Finnboga hins 
ramma að vera á Finnbogastöðum, enn sagan segir hann 
vel kristinn og að hann hafi látið byggja þar kirkju. 
Reyndar er fult eind líklegt, að Finnbogi hafi ekki lifað 
fram yfir kristni. 


TÍMATAL. 


I 


Fæddr Finnbogi rammi . . . „ um 925—30. 
Finnbogi fer að Borg . . . . . . um 950. 
Deilur við Ingimundarsonu . . milli 950—60. 


Finnboga saga. 


Á stjörn hét maðr. Hann var kallaðr dettiáss. 
Hann var Gunnbjarnarson, Ingjaldssonar; mik- 
ill maðr var hann ok sterkr ok vænn at áliti; 
hann bjó í Flateyjardal á bæ þeim, er heitir á 
Eyri. Ásbjörn var kvæntr maðr ok átti Þor- 
gerði systur Þorgeirs Ljósvetninga goða. Hon 
var kvenna vænst ok skörungr mikill; var þá 
ríki Þorgeirs bróður hennar sem mest ok sona 
hans. Ásbjörn var norrænn at ætt ok enna 
ágæztu manna; hann hafði stokkit út hingat 
fyrir valdsmönnum, ok þoldi eigi þeira ójafnað 
ok endemi, sem margr annarr gildr maðr. Ás- 
björn hafði goðorð um Flateyjardal ok upp til 
móts við Þorgeir mág sinn. Brettingr hét 
maðr. Hann bjó á Brettingsstöðum í Flateyjar- 
dal; hann átti þá konu, er Þóra hét; þeira son 
hét Þorsteinn, annarr Grímr, þriði Sigurðr. 
Maðr hét Ingi; hann bjó at Jökulsá í dalnum; 
Sigríðr hét kona hans; þau áttu tvá sonu; hét 
annarr Þórir, enn annarr Grímr. Þessir váru 
allefnilegir ok gervilegir menn ok a ENA 

manna. „Var Ásbjörn landnámsmaðr, ok svá 
þeir, er fyrr váru nefndir. Ásbjörn átti 
dóttur, er Þórný hét; hennar bað austmaðr sá 
er Skíði hét; Ásbjörn vildi eigi gifta hana. Þá 
er Ásbjörn - var riðinn til þings um sumarit, 
hafði Skíði tekit í brott meyna með ráði Þor- 
gerðar móður bennar. Hann flutti hana til 
Noregs, ok gerði þar brullaup til hennar; var 
hann mikilhæfr maðr, ok átti frændr ágæta ok 
hina beztu kosti. Enn þá er Ásbjörn kom heim 
af þingi, varð hann reiðr mjök, at mærin var 
brott tekin, bæði Þorgerði ok austmanninum,; 
var hann fályndr ok fastlyndr ok enn mesti 
ólundarmaðr, ef hann yrði reiðr. 

2. Nú líða nökkur misseri frá því; ok eitt- 
hvert sinn reið Ásbjörn til þings með menn 
sína. Þá mælti hann til Þorgerðar: „Nú ætla 
ek til þings at ríða eftir vanda, enn ek veit, 
at þú ert með barni, ok mjök framat; nú 
hvárt sem þat er, þá skal eigi upp ala, 
heldr skal bera út þetta barn“. Hon sagði, 
at hann mundi þat eigi gera, — „svá vitr 
ok ríkr sem þú ert, því at þetta væri hit óheyri- 
legasta bragð, þó at fátækr maðr gerði, enn nú 
allra helzt, er yðr skortir ekki góz“. Ásbjörn 
segir: „Þat var mér þá í hug, er þú fekt 
í hendr Skíða austmanni Þórnýju dóttur okkra 
utan mina vitund, at ek skylda eigi fleiri börn 
upp ala til þess, at þú gæfir í brott fyrir utan 

minn vilja; ok ef þú gerir eigi eftir því sem 
ek segi, muntu missmíði á sjá, ok allir þeir er 
af mínu boði bregða, eða eigi sem ek vil 
vera láta“. Síðan reið hann til þings. Litlu 
síðar fæðir Þorgerðr sveinbarn; þat var mikit 
ok þriflegt og fagrt mjök; allir lofuðu þat þeir 
er sá, bæði konur ok karlar. Nú þótt Þor- 
gerði þætti barnit fagrt, ok ynni mikit, þá vildi 
hún þó láta út bera, því at hon vissi lyndi 
Ásbjarnar bónda síns, at eigi myndi vel duga 
utan hans ráði. Síðan fékk hon menn til at 
bera út barnit, ok búa um sem vandi var á. 
Þessir menn báru barnit ór garði út, ok lögðu niðr 
milli steina tveggja, ok ráku yfir hellu mikla, ok 
létu flesk í munninn barninu, ok gengu síðan brott. 

ö. Maðr hét Gestr. Hann bjó þar sem heitir 
at Tóftum. Syrpa hét kona hans; hon hafði 
fóstrat Þorgerði fyrr meir, þá er hon var barn, 
ok unni henni mikit; ok lét hana fara 
með sér, þá er hon var gipt, þangat á Eyn. 
Var hon vel kunnandi alt þat, er hon skyldi 
gera; hverju kykvendi var hon leiðilegri at sjá 
ok lítit var Ásbirni um hana, ok þótti hon ærit 
nær ganga Þorgerði, fyrir því lét hon Syrpu 
brott fara ok gifti hana Gesti. Átti hon lítit 
fé, eða ekki áðr annat enn þat, er Þorgerðr lagði 
til hennar, enn hann átti þó eigi mikit. Gestr 
hafði it mesta kvánríki, því at hann var mann- 
æli mikit ok veslingr. Svá er áð at þann 

sama dag, er Þorgerðr varð léttari, sendi Syrpa 
bónda sinn at vita sér um brúngras, því at hon 
„gerði mart fóstru sinni þat er hon þurfti 
at hafa. Svá bar til þann dag, er hann hljóp 
um grjót ok haga, þá heyrði hann. barnsgrát; 
ferr nú oksnoðrar einart um hvern stein, ok þar 
til er hann finnr barnit; þrífr upp síðan ok sýnist 
allfagrt; hann kastar í stakkblað sitt og hleypr 
heim til Syrpu, slíkt sem hann getr farit, ok 
hirðir ekki um þat, er hann var eftir sendr. 
Syrpa spurði hann, hví hann færi svá geystr. 
Hann kvaðst fundit hafa barn nýfætt — „ok hefi ek 
ekki sét jamfagrt“. Syrpa bað hann sýna sér; ok 
er hon sá, þóttist hon vita hver ætt hans var. 
Síðan bað hon, at hann tæki skinnfeld þeira ok 
bæri innar á stofu ok skal ek leggjast niðr — „ok 
láta sem við eigim barn þétta“. Hann kvað engan 
því mundu trúa — „ok er þat miklu þriflegra at sjá. 
enn okkr sé líkt“. Hon bað hann þegja, ok 
eigi þora annat at segja enn þat er hon vill. 
Síðan bað hon hann fara á Eyri, ok biðja Þor- 
gerði at fá sér þat er hon þurfti at hafa; ok 
hann fór þegar. 

4. Gestr kom á Eyri, ok sagði Þorgerði, at 
Syrpa fóstra hennar hefði barn fætt, ok kvað 
hvárki vera mat né hvíluklæði. Þorgerði undr- 
aði þetta mjök, ok hugði, at fóstra hennar myndi 
svá gömul, át hon mundi eigi barn mega eiga; 
hefir um þetta fátt orða, enn lætr fara slíkt er 

hon þurfti. Syrpa var hin hraustasta, ok vildi 
ekki at aðrar konur þjónaði henni; tekr hon 
af allan búnað af barninu, þann sem á var, ok 
var sá miklu ágætari enn hon þyrði at hafa; 
tók hon tötra, ok bjó um sem herfilegast. Þat 
fréttist nú hvárttveggja, at barn þeira Ásbjarn- 
ar ok Þorgerðar var út borit, ok þótti þat óheyri- 
legt bragð svá ríkra manna ok göfigra sem þau 
váru, svá þat, at Syrpa hafði barn fætt, ok 
þótti þeim mönnum ólíkendi, er vissu aldr henn- 
ar. Ásbjörn kom heim af þingi, ok váru hon- 
um sögð þessi tíðendi; lét hann vel yfir, ok var 
nú gott samþykki með þeim hjónum. Svá er 
sagt, at þau Gestr ok Syrpa ala upp barnit. 
Vex hann svá skjótt, at varla þóttu líkindi á: 
svá var þat barn fagrt ok frítt, at allir hugðu 
þat, at aldri ættu þau Gestr þat barn. Þá 
spurði Gestr Syrpu, hvat sveinn þeirra skyldi 
heita. Hon kvað þat maklegt, at hann héti 
Urðarköttr, þar sem hann var í urðu fundinn. 
Hann vóx dagvöxtum. Syrpa gerði honum sölu- 
váðarbrækr ok hettu; hana girði hann í brækr 
niðr; krækil hafði hann í hendi, ok hljóp svá 
úti um daga; hann var þeim þarfr í öllu því er 
hann mátti; þau höfðu mikla ást á honum. Þá 
er hann var þrévetr, var hann eigi minni enn 
þeir at sex vetra váru gamlir. Urðarköttr rann 
oft till fjöru; ok vóru fiskimenn vel til hans, 
ok hendu mikit gaman at honum; hafði hann 

jafnan góðar hjálpir heim til fóstru sinnar Syrpu. 
Oft kom hann á Eyri, ok var þar óvinsæll fyr- 
ir griðkonum Þorgerðar; barði hann á þeim eða 
krækti fætr undan þeim með staf sínum, enn 
þær báðu honum ills, ok váru harðorðar mjök 
oft; sögðu þær Þorgerði; hon lagði fátt til, ok 
bað hann skyldi njóta fóstru sinnar Syrpu, ok 
vera vel við hann. Aldri berr hann svá fyrir 
augu Ásbjarnar, at hann láti sem hann sjái 
hann, ok æmtir honum hvárki vel né illa, enn 
allir aðrir undruðu hann, ef hann væri sonr 
þeirra Gests ok Syrpu, svá ámátleg sem þau 
váru bæði, enn hann var bæði mikill ok fríðr 
ok vel knárr. Oft bað Syrpa, at hann skyldi 
eigi koma á Eyri, — „því at mér segir þat hugr, 
at þar muna ek nökkut ilt af hljóta, enn mér 
tjóar þat eigi at banna þér“. Urðarköttr kvað 
eigi Svá vera myndu. Líðr nú þar til at hann 
var sex vetra, þá var hann eigi minni enn þeir 
at tólf vetra váru, ok at engu óþrosklegri. 

ð. Svá er sagt, at Urðarköttr rann til fjöru 
einn dag, sem hann var vanr, at finna fiski- 
menn; váru þá festir at komnir, enn sumir 
rcru at utan. Þeir höfðu vel fiskt, ok köstuðu 
af skipum. Þeir höfðu tekit einn ferelning bæði 
mikinn ok góðan, ok köstuðu honum í flæðar- 
mál, ok mæltu: „Urðarköttr, félagi, taktu ok 
drag upp fiskinn“. Hann mælti: „Vili þér 
gefa mér fiskinn, ef ek fæ upp dregit“? Þeir 

kváðu hann verðan vera at hafa, ef hann léki 
þat, ok jáðu því allir. Urðarköttr var í skinn- 
stakki ok söluváðarbrókum, ok alt af neðan 
brókunum; gekk hann bertættr hvern dag. 
Hann hafði snæri um sik hvern dag ok hettu 
sína yfir utan. Hann hleypr út í lárnar ok 
bregðr í fiskinn öðrum enda á snærinu, enn ann- 
an hefir hann um herðar sér, streitist nú mjök 
ok gengr stundum á enn stundum ekki; allir 
horfðu á ok hlæja at honum; hann fer ekki 
at; svo lengi sem hann hefir at verit, gengr 
honum betr ok betr, þar til er hann fær upp 
dregit. Var þar bratt er hann fór upp. Síðan 
hljópu þeir at, ok tóku af honum fiskinn, ok 
vilja eigi halda við hann, enn hann undi illa 
við. Fór hann ok sagði Brettings sonum, ok 
bað þá duga sér. Þeir gengu þegar til fiski- 
manna ok báðu þá lausan láta fiskinn, ok halda 
sammæli við Urðarkött; þótti öllum hann hafa 
vel til unnit ok þó með ólíkindum. Varð svá 
með atgangi þeirra, at hann náir fiskinum, ok 
verðr feginn mjök, ok streitist nú af nýju við 
fiskinn, ok dregr hann heim í tún til Syrpu 
fóstru sinnar; hann færir þeim fiskinn ok urðu 
þan stórlega fegin. Þetta fór víða um sveitir, 
ok var mikit orð á syni þeira Syrpu ok Gests; 
undruðust allir, hví þau skyldi eiga svá 
ágætan son, sem öllum sýndist sjá maðr, ok 
fannst mönnum mikit um er hann sá ok heyrðu 

sagt frá; leituðu þau alla vega við at torkenna 
hann sem þau máttu; ok líðr nú svá fram 
nökkura vetr. 

6. Svá er sagt, at vinskapr mikill var með 
þeim Ásbirni .ok Þorgeiri goða ok mágsemd; 
gerði hvárr öðrum veizlur, ok skiftust þeir 
góðum gjöfum við, ok svá berr at eitthvert haust, 
at Ásbjörn bauð Þorgeiri mági sínum til sín, 
ok hann kemr með marga menn, ok tók Ás- 
björn við honum vel með mikilli blíðu; var þar 
veizla hin bezta. Urðarköttr hafnar ekki vanda 
sínum um kvámur á Eyri; hleypr hann þangat 
hvern dag, ok svá gerði hann enn þenna dag, 
er þeir sátu at veizlunni. Hann er nú um- 
fangsmikill, ok glímir við griðkonur; þær taka 
nú fast á móti honum, ganga at honum fjórar, 
ok varð nú mikit hark; hann dregr þær 
innar Í stofuna ok gangast þar at fast; þetta 
þótti mönnum mikit gaman at sjá atgang þeira. 
Svá lauk hann við, at hann feldi þær allar, ok 
lék þær illa. Ok þá er þau höfðu lokit leik 
sínum, stóð hann á gólfinu í búnaði sín- 
um; var þat skinnstakkr ok krækill, er 
hann hafði hvern dag í hendi. Þorgeirr horfði 
á hann langa stund, ok mælti síðan við Ás- 
björn: „Hverr er sveinn sjá, er hér er kom- 
inn“? Ásbjörn sagði; „Þat ætla ek son þeira 
Gests ok Syrpu frá Tóftum“. Þorgeirr mælti: 
„Þat er ólíklegt, ok má þat ekki vera“. Þá 

kallar hann á Urðarkött; hann gekk þegar til 
hans ok settist niðr á einn stokk, er stóð fyrir 
honum. Þorgeirr mælti: „Hverr ertu skinn- 
stakks sveinn“? Hann segir: „Ek heiti Urð- 
arköttr, ok em ek son þeira Gests og Syrpu, 
er búa hér út at Tóftum“. Þorgeirr segir: 
„Hversu gamall maðr ertu, Urðarköttr“? Hann 
kveðst vera tólf vetra gamall. Þorgeirr mælti: 
„Þú ert mikill maðr ok gervilegr, ok svá vel 
skapaðr at jöfnum aldri, at ek hefi engan höfð- 
ingja son sét jafnan þérfyrir allra hluta sakir“. 
Þá mælti Ásbjörn bóndi: „Þat mantu þá mæla 
mágr, er þú sér Syrpu ok Gest, feðgin hans, 
at þau sé allóhöfðingleg, því engi mun sét hafa 
slík svín sem þan eru bæði, ok er þat undr, er 
þú talar við engan mann nema Urðarkött; skil 
ek þat, at þér þykir mikils um vert þat er hann 
er fagrt skapaðr“. Þorgeirr roðnaði mjök, ok 
mælti: „Þat hygg ek mér mikla þörf at tala 
hér um nökkut, enn þó er þat mitt hugboð at 
þér liggi eigi minna við hér um at tala“. Þorgeirr 
frétti enn Urðarkött: „Viltu fara eftir þeim 
Gesti ok Syrpu? Seg at ek vil finna þau“. 
Hann kveðst eigi fara mundu — „veit ek at þú 
lætr, sem þú munir fá mér aðra móður eða föð- 
ur; munu þau þér enga þökk fyrir kunna, enda 
veit ek eigi, at mér sé önnur móðir betri eða 
faðir enn þessi, þótt þat væri meir til metnað- 
ar“. Síðan var maðr sendr eftir þeim, ok vildu 


10 FINNBOGA SAGA. 


þau eigi fara. „Mun þat nú fram koma“, sagði 
Syrpa, „sem mér hefir lengi hugr sagt, at hann 
Urðarköttr myndi ilt af því hljóta, er hann 
hljóp þangat á Eyri hvern dag, ok lét sem þat 
eitt væri at gera at harkast þar“. Nú er Þor- 
geiri sagt, at þan vildi eigi fara. Þá mælti 
Þorgeirr:- „Ger nú fyrir mína bæn, at þú lát 
þan hingat koma, enn ek skal veita þér þat, 
er þú biðr mik“.  Urðarköttr mælti: „Eigi 
mun ek þat gera nema þú heitir því, at þau 
fari eigi hryggri af þínum fundi enn þau koma“. 
Þorgeirr jáði því at kaupa vel við þan. Eftir 
þat fór hann heim, ok bað þau fara með sér — 
„skal ek því heita, meðan ek er á dögum, at 
ykkr skal eigi fé skorta, ef ek verð nökkurt 
sinn meira góz ráðandi enn nú em ek“. Syrpa 
segir: „Ekki mun gera við at sporna, þat mun 
fram koma, sem betr er, þó at okkr þykki móti 
skapi, ok skal fara vist“. Ok er þau kómu á 
Eyri settust þau niðr á einn stól fyrir Þor- 
gciri, ok Urðarköttr milli þeira. Þá mælti Þor- 
geirr: „Þat er hugarboð mitt, Syrpa, at Urð- 
arköttr sé ekki ykkarr son. Er hér ekki seinna 
um at gera, enn annathvárt seg sem háttat er, 
ok hafit þar fyrir þökk ok vináttu mína, ella 
verðr þú at þola harðendi, ok verðr þó satt at 
segja“. Syrpa mælti: #„Svá fremi er upp 
komit, at sá mun nú grænstr at segja satt, ok 
eftir því sem farit hefir“. Síðan sögðu þau sem 

orðit var, enn allir hlýddu vel til þeir (er) hjá 
váru. Þorgeirr mælti: „Þat ætla ek, at þit 
munit nú satt segja“. Þá frétti Þorgeirr Þor- 
gerði, hversu langt frá því væri, er hon fæddi 
barn. Hon kvað liðit hafa tólf vetr. Hann 
spyrr, hvárt hon léti út bera. Hon kvað svá 
verit hafa. „Hví gerðir þú þat“? segir Þor- 
geirr. Hon sagði, at hon þyrði eigi — „fyrir 
reiði ok grimmleik bónda míns Ásbjarnar; váru 
þetta hans ráð, ok unna ek svá mikit sveinin- 
um, at ek vilda gjarna hafa upp fætt“. Þor- 
geirr mælti til Ásbjarnar: „Viltu mágr við 
ganga þessum unga manni, at hann sé þinn 
son, ok taka hann heim til þín, ok halda hann 
sem sjálfan þig“? Ásbjöm segir: „Þat veit 
ek eigi, hverr hann á, enn þat má ek at gefa 
honum mat sem öðrum mönnum, ef þér sýnist 
þat ráð“. Þorgeirr mælti: „Ertu eigi föður- 
lega við hann eða lætr hann hafa þat, er hann 
vill, þá skilr þat okkra vináttu, því at eigi 
kann ek at sjá, ef hann berr eigi snögt af þín- 
um frændum og mínum. Enn þeim Syrpu skal 
fá tólf hundruð frið fyrir fúlgu Urðarkattar; skal 
ek gjalda hálft, enn þú hálft; skal þeim at 
þessu hafa vorðit en mesta sæmd ok gæfa“. 
Fara þau Gestr heim ok líkar allvel. Urðar- 
köttr er nú eftir á Eyri, ok uppdubbaðr ok rifit 
af honum þat er hann hafði áðr, ok fengin 
beztu klæði, ok þóttist engi hafa sét jafnfríðan 

mann, ok at öllu velskapaðan. Þótti nú öllum 
Þorgeirr hafa aflat þeim ennar mestu sæmdar 
ok gæfu; ok eftir þetta ferr Þorgeirr heim með 
föruneyti sitt. Skiljast þeir mágar vel. Er 
Urðarköttr nú heima á Eyri; er Ásbjörn fár 
við hann, ok þó vel, enn móðir hans veitir 
honum alt þat, er hann vill, með hinni mestu 
blíðu; venst hann nú við íþróttir allar þær er 
karlmann má prýða. Svá ferr fram um hríð; 
líða af þau misseri. 

?. Þesser getit, (at) um várit ríðr Ásbjörn til 
þings eftir vanda. Er þat sagt, at méð naut- 
um væri graðungr þrévétr, ok enn versti viðr- 
eignar; máttu konur varla mjólka fyrir honum; 
hann var með öllu mannýgr. Einn morgin 
kvámu griðkonur inn æpandi, ok sögðu, at 
graðungrinn hefði slegit niðr mjólkinni — „ertu 
þar hinn ragi Urðarköttr, ok er sem engi maðr 
sé, þar sem þú ert, þó at nökkurs þurfi við“. 
Ámæla þær honum í hverju orði ok hrekja. 
Urðarköttr mælti: „Því betr at hann ferr verr 
með yðr, ok man ekki batna við þat, þó at þér 
illyrðið mik“. Þær hlaupa at honum, ok mæltu: 
„Far þú enn góði Urðarköttr, ok hjálpa oss 
við“. Lofa þær hann þá í hverju orði. Hann 
mælti þá: „Miklu er þetta líkara ok athæfi- 
legra at biðja mik vel til, ok skal nú fara at 
vísu“. Stendr upp ok gengr þangat, sem naut- 
in váru. Þegar graðungrinn sá. hann, réðst 

hann í móti honum; var hann hyrndr mjök, ok 
ætlaði at kasta honum af hornum sér. Hann 
þrífr hornin sinni hendi hvárt, ok eigast við 
lengi svá hart, at jörðin gengr upp fyrir þeim. 
Svá gengr Urðarköttr at fast, at hann snarar 
af honum höfuðit, kastar um hrygg, ok var þá í 
sundr hálsbeinit; gengr síðan á brott. Húskarl- 
ar gerðu til graðunginn. Ásbjörn kom heim, 
ok var honum sagt frá þessu; hann lagði fátt 
til; öllum þótti þetta hit mesta þrekvirki orðit 
af tólf vetra gömlum manni. Nú fréttir þetta 
maðr frá manni, nær ok fjarri. Hann var fálátr 
hversdaglega; gaf hann at fám hlutum gaum, 
utan fór með leik sínum bæði nætr ok daga. 
Gerðist Ásbjörn við hann fleiri ok fleiri, svá sem 
hann sér at hann er afbragð annarra manna. 
Líða nú þessi misseri, ok sitja nú í kyrðum. 

S. Á einhverju hausti gerist þat vandi Urð- 
arkattar, at hann gekk út hvert kveld, er yfir 
kom, enn eigi inn fyrr enn langt er af nótt; 
vita menn nú eigi hvat hann gerir. Einn aft- 
an kom hann inn; þá var Ásbjörn kominn í 
sæng ok alt fólk hans. Urðarköttr gekk at 
sænginni ok spurði: „Hvárt sefr faðr minn eða 
eigi“? Hann kveðst vaka, — „éða hvat viltu“ ? 
Hann segir: „Ekhefi gengit út sjau kveld í samt, 
ok sét ena sömu sýn hvern aftan, enn þat 
veit ek eigi hvat þat er. Nú vilda ek, at þú 
gengir út ok hygðir at, því at þú ert skygn 

maðr“. Ásbjörn stóð upp, ok gekk út með hon- 
um. Urðarköttr mælti: „Ek sé lýsu nökkura 
til hafsins, svá sem ek sé lengst; þykkjumst ek 
vita at þat er nökkurs konar eldr“. „Hvers 
getr þú til“, segir Ásbjörn, „at vera muni“? 
„kigi veit ek“, segir Urðarköttr, „því at ek em 
ungr, ok kann ek á fá skyn; enn heyrt hefi ek 
sagt af þeim mönnum, er illa eru staddir á sjó, 
at þeir brenni vita, ok sjái þar langt till Ek 
þóttumst í fyrsta kveld gerzt sjá, enn svá 
hefir minkat sem á leið“. Ásbjörn segir: 
„Þetta er líklega getit, eða hversu viltu nú 
með fara“? Hann segir: Þat vilda ek, at þú 
léðir mér skútu þína ok menn með; vil ek for- 
vitnast til, hvat þetta er“. Ásbjörn kvað svá 
vera skyldu. Urðarköttr bjóst þegar í stað, ok 
bar. út á ferjuna þat er honum þótti nauðsyn- 
legast þurfa at hafa; fara húskarlar þrír, ok hann 
enn fjórði; þeir róa út at Skjálfanda, enn Urð- 
arköttr stýrði. Þá er þeir hafa róið um stund, 
þá mælti Urðarköttr: „Nú skulu þér stýra enn 
ek skal róa ok vita, hvárt nökkut vill fram 
ganga“. Þeir gerðu svá; Íór einn til stjórnar, 
enn Urðarköttr reri einn. Þat sjá þeir, at hon- 
um gengr miklu meir enn hinum þremr. Hann 
rær lengi ok gekk mikit. Þá mælti Urðar- 
köttr: „Nú skulu þér róa, enn ek mun stýra“. 
Þeir gerðu svá; þeir taka at róa enn hann stýrði. 
Ok er þeir hafa róit um stund, þá hljóp upp 

einn þeirra ok mælti: „Þat er bæði er við 
þolum hart til, er vér róum í alla nótt, enda 
mun nú mikit eftir taka, því at ek hygg at 
vér sjáim hval nýsprunginn“. Urðarköttr kvaðst 
ætla, at þat væri eigi hvalr, enn þó munu vér 
eigi upp gefa róðrinn. Ok er þeir nálgast, 
kenna þeir, at þat er kaupskip, ok er þá harla 
mjök sígit. Þeir stinga at stafni, ok bera fest- 
ar upp Í skipit. Síðan ganga þeir upp í skipit:; 
sjá þeir, at vitinn hefir brendr verit, ok var þá 
brunnit mjök tréit; þeir þykkjast sjá, at þar 
mun hörð atkoma. Tekr Urðarköttr í höfuð 
manni einum ok finnr at sá er dauðr; allir 
menn á skipinu eru dauðir. Hann gengr fram 
eftir skipinu, ok á þiljunum sér hann hvar sténdr 
silkitjald, ok vel búit húðfat er í tjaldinu. Urð- 
arköttr gengr at, ok tekr á manninum, er þar 
lá í húðfatinu, hann kennir, at sjá maðr mun 
lifa. Hann frétti þá: „Hvárt lifir þú góðr 
maðr“? Hannkvað þat satt vera. Urðarköttr 
segir: „Hvert er heiti þitt eða hvaðan eru 
þér? Enn þat þykkjumst ek sjá, at þér mynið 
af hafi komnir vera, þótt eigi hafi greitt til 
tekizt“. Hann segir: „Ek heiti Finnbogi, enn 
Bárðr faðir minn, ok er hann víkverskr maðr; 
eða hverr er sjá maðr, er oss er kominn at 
finna“? Hann segir: „Ek heiti Urðarköttr“. 
Finnbogi mælti: „Þat er undarlegt nafn“. Þá 
frétti Urðarköttr: „Hvat mun fleira lifa manna 

yðvarra á skipinu enn þú“? Hann kvað þá 
níu á lífi, er hann fór at sofa.  Urðarköttr 
frétti: „Hvat hefir yðr mest angrat“? Hann 
segir, at fyrst hefði þeim angrat stórviðri, enn 
síðan bæði drykkleysi ok matleysi — „hefir ok 
margt at bilat reiða várum, brutum stýrit, enn 
skipit fult af austri“. Urðarköttr lét bera menn 
þá er lifðu út í skútuna; svá margir váru þeir 
sem Finnbogi hafði sagt; skorti þar eigi mjólk 
ok aðra bluti þá, er þeim váru skjótastir til 
lífs, þótt hann hefði vitat fyrir hvers við þurfti. 
Þá mælti Urðarköttr: „Nú skaltu Finnbogi fá 
mér lykla þá sem at ganga kistum yðrum, ok 
skal taka gripi þá alla er beztir eru“. Þeir 
gerðu svá. Urðarköttr var mikilvirkr, svá hann 
hljóp aftr ok fram éftir skipinu, ok valdi þat 
af öllu sem honum þótti bezt, ok bar út í skút- 
una svá sem hún mátti við taka. Siðan þeir 
váru búnir reru þeir brott, ok halda sama 
logni þar til þeir kómu á Eyri. Gengr Ásbjörn 
móti þeim ok fagnar þeim vel. Þótti þetta hafa 
orðit hin mesta gæfuferð, ok lætr þeim veita 
hjálpir ok skipar þeim á bæi. Finnbogi fór á 
Eyri ok tveir menn aðrir. Sat Urðarköttr dag ok 
nótt at næra þá. Er þat sagt, at allir menn 
deyja þeir er á skipinu váru, nema Finnbogi; 
hann hresstist, ok er enn vænsti maðr, bæði 
mikill ok sterkr; hann átti ágæt vápn, sverð 
ok skjöld, hjálm ok brynju; var hann stýrimaðr 


FINNBOGA SAGA. 17 


ok átti at taka fé alt eftir háseta. Er hann 
þar um vetrinn vel haldinn. Urðarköttr var 
honum fylgisamr. Þeir selja varmaðinn um 
Flateyjardal ok norðr um Kinn; líðr af vetr- 
inn ok verðr ekki fleira til nýlundu á þeim 
misserum. 

9. Hrafn hét maðr;hann var ungr maðr ok 
frændi Ásbjarnar ok heimamaðr; hann var frár 
mjök. Hann kom aldregi á hest, hvert sem hann fór. 
Þat er sagt, at þeir Finnbogi ok Urðarköttr ráðast 
heiman um várit, ok ætluðu at heimta saman 
skuldir þeira norðr um dali, ok riðu þeir tveir; 
enn Hrafn litli hljóp fyrir. Ríða þeir til Ljósa- 
vatns um kveldit; tekr Þorgeirr við þeim báð- 
um höndum, ok býðr þeim þar at vera svá lengi 
sem þeir vildi. Þeir töluðu mart ok váru 
glaðir ok vel kátir. Sá Þorgeirr, at Finnbogi 
var enn ágæzti maðr at öllu ok vel skapaðr. 
Ok um daginn eftir verða þeir síðbúnir, ok ríðr 
Þorgeirr á leið með þeim ofan með Djúpá, ok 
ríða þeir Finnbogi í Fell um kveldit; þar bjó þá 
drauma-Finni son Þorgeirs; var hann spakr 
maðr ok vitr; hann var eigi sammæddr við aðra 
sonu Þorgeirs; hann var finskr at móðurkyni 
ok hét Leikný móðir hans. Hann tók harðla vel 
við þeim; marga hluti tala þeir spaklega. Um 
morgininn bað Finnbogi þá ríða snemma, — „skulu 
vér þá dveljast hér hjá yðr, er vér förum aftr, 
því at: mér virðist Finnr vitr maðr“. A kostr 

er nú við yðr at taka“, segir Finni, „enn þó 
mun minni er þér farið aftr“. Síðan riðu þeir 
út frá Felli; ok er þeir hafa skamt riðit, mælti 
Finnbogi: „Næsta gerir mér kynlegt“. Urðar- 
köttr sá til hans, ok mælti: „Stígum af baki, 
því at ek sé, at þú ert fölr mjök, ok má vera 
þá at af þér hafi“. Þeir gerðu svá; létu hest- 
ana taka niðr; ok er stund leið, bað Finnbogi 
þá ríða, ok kvað af sér hefja; ríða út á fellit, 
ok koma undir einn stein mikinn. Þá mælti 
Finnbogi: „Hér munu vér við nema, ok má 
vera, at hér gerist nökkut til tíðenda í várri 
ferð“. Stiga af baki, ok skjóta tjaldi af stein- 
inum fram; sezt Urðarköttr undir höfuð hon- 
um. Þá mælti Finnbogi: „Þat er líkast at 
til eins dragi um oss félaga, at engi várr kom- 
ist með lífi til Noregs; enn þér Urðarköttr hefir 
vel farit til mín ok allra vár. Mundu þat 
sumir menn mæla í mínu landi, at þik hefði 
happ hent í þessum fundi. Með því at ek vinn- 
umst eigi til þér at lalna, þá skal eigi af draga 
þat er til er. Hér eru vápn þau, er faðir minn 
gaf mér; vænti ek, þótt þú komir til Noregs 
eða á önnur lönd nálæg, færðu eigi betri. Nú 
vil ek þau gefa þér ok þar með fé þat, er þú 
hafðir af skipinu, þat er ek átta, ok þat er ek 
tók af hásetum at lögum. Þá vil ek gefa þér 
nafn mitt; ok er ek ekki spámaðr, enn þó get 
ek, at þitt nafn sé uppi meðan veröldin er bygð; 

má mér þat mest sæmd ok mínum frændum, 
at svá ágætr maðr taki nafn eftir mik, sem ek 
skal ætla at þú verðir, með því at mér verðr 
lítit líf ætlat“. Hann þakkaði honum vel þessa 
gjöf. Eigi sat hann lengi yfir honum áðr hann 
dó. Finnbogisendi Hrafn til Fells; kemr Finnr 
þar, ok grófu hann niðr undir steininum, ok er 
hann síðan kallaðr Finnbogasteinn. Síðan fóru 
þeir heim í Fell. Kvað Finnr hafa farit eftir 
getu sinni -— „sá ek þat, þó at maðr væri 
vænn ok vel mentr, at þó var hann nú feigr“. 
Er Finnbogi þar nú með Finni frænda sínum nökk- 
urar nætr. Síðan ríða þeir upp til Ljósavatns, 
ok sögðu Þorgeiri frænda sínum tíðendin, ok 
hverja sæmd hann hafði fengit. Varð Þorgeirr 
þessu harðla feginn. Hann kvaðst fyrir löngu þat 
hafa honum sagt, at hann mundi afbragð ann- 
arra manna verða. Sitja þeir frændr núharðla 
glaðir ok vel kátir. Lét Þorgeirr nú heimta 
saman fé þat er hann átti. Síðan riðu þeir á 
Eyri allir samt. Kann þá maðr manni at segja, 
hverr afburðarmaðr hann er annarra manna. 
Þykkir þeim Ásbirni ok Þorgerði nú gott til 
at frétta, því at honum vill nú flest til virð- 
ingar ok sæmdar. Ríðr Þorgcirr heim, enn 
Finnbogi sitr heima með feðr sínum á Eyri 
ok vel haldinn. 

10. Þat sama sumar kom skip af hafi. Því 
skipi stýrði sá maðr, er Bárðr hét, a 

at kyni; þetta skip kom á Knarrareyri. Bárðr 
stýrimaðr fór til Ljósavatns, ok þá vist með 
Þorgeiri goða. Þenna tíma réð Hákon jarl 
fyrir Noregi; var þá virðing hans sem mest ok 
ríki. Þenna vetr var Bárðr á vist með Þor- 
geiri. Finnbogi var þar jafnan, því at frænd- 
semi þeira var hin bezta. Um várit sagði 
Finnbogi Þorgeiri frænda sínum, at hann vildi 
utan fara um sumarit með Bárði stýrimanni. 
Þorgeirr mælti: „Þó at oss þykki góð hérvist 
þín, frændi, þá mun ekki tjá at telja þik, því 
at þat mun fyrir liggja. Enn þat hygg ek þik 
hafa af frændum þínum, at þeir hafa mjök orð- 
it fyrir áleitni af mönnum ok öfund, enn þó 
muntu þykkja enn frægsti maðr, hvar sem þú 
kemr“. Síðan riðu þeir á Eyri, ok bera þetta 
upp fyrir Ásbirni. Hann kveðst gjarna vildu, 
at hann væri heima heldr hjá honum — „nú 
af því at hann mun ráða vilja ferðum sínum, 
þá vil ek eigi gera þetta móti honum heldr enn 
annat“. Þeir réðu honum far með Bárði stýri- 
manni; gerðist hann stýrimaðr at hálfu skipinu. 
Þá er þeir váru búnir, fluttu þeir Ásbjörn ok 
Þorgeirr til skips þat er Finnbogi átti; hann 
hefir ekki mikit fé. Skiljast þeir nú með kær- 
leikum miklum. Kippa þeir nú upp akkerum 
ok sigla í haf, enn þá er þeir höfðu siglt nökk- 
ur dægr, tekr af byri, ok gerir á fyrir þeim 
hafvillur, ok vita þeir eigi hvar þeir fara. Þar 

kemr, er haustar, ok stærir sjóinn. Ok einn 
tíma berr þá ór hafi ok at landi; var þat síð 
dags. Þeir sá ekki nema björg ok boða stóra, 
svá at brast í björgunum. Nú með því at veðr 
stóð at landi harðla mikit, keyrir þar at skipit 
ok brýtr Í spán; týnast menn allir, utan Finn- 
bogi kemst einn á land með vápnum sínum ok 
húðfati. Þar var forlendi lítit, ok sér hann ekki 
nema björg ok hamra. Hann gengr nú með 
björgum þeim nökkura hríð, ok þar at sem kljúfast 
björgin, ok þar fell ofan lækr í sjá, ok þar leitar 
hann upp á björgin, ok við færleik hans kemst 
hann upp, ok. var þá myrkt af nótt. Hvárki 
skorti frost né vind; fraus at honum klæðin öll; 
þar var harðla snjámikit; kastaði hannnú húð- 
fatinu á bak sér, ok gengr á land upp; ok er 
hann hefir gengit um. hríð, kennir hann elds- 
daun ok litlu síðar kemr hann at bæ einum. 
Þat var mikill bær ok veglegr. Hann setti 
niðr húðfatit, ok gengr heim at dyrum, ok 
heyrir hann þat, at mart manna er inni; þeir 
sitja við elda; hann lýstr á dyrrin. Maðr 
tók til orða ok bað, at einnhverr sveina 
gengi til dyra; þeir kváðust eigi hirða, þótt svá 
berði allar nætr. Finnbogi laust annat högg, 
ok var þat sýnu meira; þessi bað þá lúka upp 
dyrum. Þeir kváðust eigi þat mundu gera, þó 
at troll beri allar nætr. Hann sló höggit þriðja, 
ok svá hart, at öllum brá við. Búandi hljóp 

upp við, ok kvað þá eigi meðalóvini vera, er 
þeir vildu eigi til hurðar ganga, þó at menn 
kveddi, — „mun sá einn úti vera, er betra mun 
inni þykkja í slíku sem nú er“. Síðan tók 
hann öxi í hönd sér ok gekk til dyra. Hann 
heilsar gestinum ok frétti hann at nafni. Hann 
kvaðst Finnbogi heita, ok vera Ásbjarnarson ok 
íslenzkr maðr. Bóndi segir: „Hvé nær komtu 
hér til lands“? Finnbogi segir: „Ek kom hér 
í kveld“. „Þú munt hafa haft harða land- 
töku“? sagði bóndi. Finnbogi kvað brotit skip- 
it, — „enn týndust menn allir ok fé, enn ek 
kom einn á land, eða hvar hefir oss at landi 
borit“? Bóndi segir: „Yðr hefir borit at Nor- 
egi, heldr norðarla við Hálogaland. Enn sá bær, 
er þú ert at kominn, heitir á Grænmó“. Þá 
fréttir Finnbogi: „Hvat heitir bóndi sjá“? 
Hann segir: „Ek heiti Bárðr“. „Ertu hér for- 
maðr á Hálogalandi“? Hann kvað svá vera. 
Þá spurði bóndi: „Hversu gamall maðr ertu, 
Finnbogi“? „Ek em nú fimtán vetra“. Bóndi 
mælti þá: „Engan hefi ek sét slíkan sextán 
vetra gamlan, ok vera mun þér fleira vel gefit 
enn vöxtr ok vænleikr, eða er hann íslenzkr 
faðir þinn“? „Nei“, segir Finnbogi, „hann er 
heðan af Hálogalandi ættaðr“. Bóndi segir: 
„Ertu son Ásbjarnar Gunnbjarnar sonar detti- 
áss“? „Þat er satt“, kvað hann. Bóndi segir: 
„Þaðan er mér úlfs ván, er ek eyrunsék'; er 


FINNBOGA SAGA. 28 


þat þó ráð at ganga inn, ok vera hér í nótt“. 
Finnbogi gerði svá; var tekit við vápnum hans 
ok klæðum, ok váru honum fengin þurr klæði. 
Var alt fólk við hann vel kátt. Um morgin- 
inn var Bárðr snemma á fótum, ok vakti Finn- 
boga upp — „er þat sýnna at fé sé upp rekit 
nökkut“. Finnbogi stóð upp, ok gengu til 
sjávar, ok var sem Bárðr gat, at mestr þorri 
var á land rekinn fjárins; lét Bárðr alt heim- 
færa, ok svá at duga sem hann ætti sjálfr, ok 
var þat stórmikit fé. Bárðr bauð Finnboga þar 
at vera svá lengi sem hann vill. Var hann þar um 
vetrinn; sat í góðu haldi, at eigi vantaði. 
Bárðr veitti honum harðla vel. Þar var mann- 
mart ok hin mesta gleði. Finnbogi var góðr 
af fénu, enda skorti þá eigi til, með því athann 
var stýrimaðr ok tók fé alt eftir skipara sína, 
sem þá váru lög til þann tíma. 

11. Sú nýlunda varð þann vetr á Háloga- 
landi, sem oft kann verða, at björn einn gekk 
þar ok drap niðr fé manna, ok eigi gerði hann 
annarstaðar meira at enn á Grænmó; ok svá 
kemr, at Bárðr stefair þing, ok gerir björninn 
sekjan, ok leggr fé til höfuðs honum; ok eftir 
þat gera menn til hans jafnan, ok verðr hann 
eigi unninn, ok gerist hann illr viðreignar; 
drepr hann bæði menn ok fé. Þat er sagt, at 
Bárðr bóndi átti sætr, ok var langt milli bæjar 
ok sætrs; lét hann þar geyma um vetrum fjár 

sins; varð honum því skaðasamt, at björninn lá 
þar jafnan, ok þorðu menn aldri at ganga til 
fjárins utan fjöldi manns færi. Eitthvert kveld 
talaði Bárðr við sína menn, at þeir skyldi bú- 
ast móti birninum hverr eftir sínu megni, með vápn- 
um, — „þvíatá morgin skulu vér fara at birninum“. 
Sumir skeftu exar, enn sumir spjót, ok búa alt 
þat, er þeim mætti at gagni verða. Um morg- 
iminn váru menn snemma á fótum ok hverr 
piltrinn með sínu vápni. Nú er at segja frá 
Finnboga. Áðr um kveldit, þá er menn váru 
í svefni, stendr hann upp, ok tekr vápn sín; 
gengr hann út á spor þau, er liggja til sætr- 
anna; þat var bragð hans, at hann gekk öfugr, 
ok hendi sporin alt þar til er hann kemr til 
sætranna. Hann sér hvar björninn liggr, ok 
hefir drepit sauð undir sik, ok sýgr ór blóðit. 
Þá mælti Finnbogi: „Stattu upp bersi, ok ráð 
móti mér; er þat heldr til nökkurs enn liggja 
á sauðarslitri þessu“. Bersi settist upp ok leit 
til hans, ok kastar sér niðr. Finnbogi mælti: 
„Ef þér þykki ek otmjök vápnaðr móti þér, þá 
skal ek at því gera“. Tekr af sér hjálminn, 
enn setr niðr skjöldinn, ok mælti: „Stattu nú 
upp, ef þú þorir“. Bersi settist upp ok skók 
höfuðit; lagðist niðr aftr síðan. Finnbogi 
mælti: „Þat skil ek, at þú vilt, at vit 
sém jafnbúnir“. Kastar sverðinu frá sér, ok 

mælti: „Svá skal vera sem þú vill, ok statt 
nú upp, ef þú hefir þat hjarta sem líklegt væri, 
heldr enn þess kvikendis er ragast er“. Björn- 
inn stóð upp ok byrsti sik, ok gerðist mjök 
- ófrýnlegr, hljóp at Finnboga, ok færir upp 
hramminn, ok ætlar at ljósta hann með, ok í 
því er hann hefr sik upp, hleypr Finnbogi 
undir hann framan. Þeir gangast at lengi, ok 
gengr upp fyrir þeim flest þat, er fyrir þeira 
fótagangi varð; traðkit varð mikit, ok varð sú 
endalykt, at hann gengr björninn á bak aftr, 
ok braut í sundr hrygginn í honum, ok býr 
um hann sem áðr. Síðan tók hann vápn síu 
ok gekk heim eftir þat, ok er mjök stirðr, 
legst niðr í sæng sína, ok lætr sém hann hafi 
sofit. Litlu síðar tók Bárðr á fótum honum, 
ok var þá ferðar búinn, sem fyrr var frá sagt; 
hann frétti, ef Finnbogi vildi fara með honum. 
Hann kvaðst þat gjarna Vilja. Síðan fóru þeir 
ok kómu til sætranna; sjá þeir, at björninn 
liggr þar ok hefir sauð undir. Þá bauð Bárðr 
 Íörunautum sínum at vinna til fjár, ok ganga 
at birninum. Þat vildi engi þeira ok eigi nær 
koma, því at þeir hopuðu skjótt. Bárðr mælti: 
„Þat veit ek eigi, með hverjum hætti er um 
björninn, því at ek séhann ekki hrærast; með 
því at ek gerða hann sekjan, þá er þat maklegt, 
at ek gangi fyrstr at honum“. Síðan snarar 
hann fram djarflega. Síðan sér hann at björn- 

inn er dauðr, þá þyrpast þeir at, ok skorti þá 
eigi atgang. Bárðr sá hvergi særðan björninn; 
leitar nú at ok finnr brotinn hrygginn í honum. 
Bárðr mælti: „Þetta er fáheyrt bragð eða verk, 
ok hefir engi háleyskr maðr þetta gert, ok 
muntu Finnbogi hafa þetta unnit“. Finnbogi 
segir, ok biðr hann hafa þat fyrir satt, er 
hann vill: „Ek þykjumst þat víst vita“, 
segir Bárðr, „eða hversu fórtu at?“ Finnbogi 
segir: „Þat skiftir öngu, eigi muntu svá vinna 
né þinn sonr“. Bárðr kvað eigi auðfengna 
menn til slíks verks, — „nú skal ek heimta 
þetta fé saman sem ek eiga sjálfr til handa þér“. 
Síðan flógu þeir björninn, ok fóru heim eftir 
þat. Liðr nú vetrinn ok verðr engi nýlunda 
önnur.  Bárðr veitti Finnboga hvern dag öðr- 
um betr. Ok þá er váraði gérðust siglingar mikl- 
at fyrir Hálogalandi bæði norðr ok suðr. Finn- 
bogi tók þat í vanda sinn, hvern dag er hann 
var mettr, gekk ofan á björgin, ok sat þar 
hvern dag ok horfði á sigling manna. Þótti 
þat gaman, at sjá fögr skip á margan hátt. — 
12. Þat var einn dag, at Finnbogi gekk 
fram á björgin; hann sá at einn maðr reri sunn- 
an með landi á skútu mikilli; hann var mikill 
maðr og grepplegr; hann var á rauðum skarlaz- 
kyrtli, ok digrt silfrbelti hafði hann um sik, 
með slegnu hári, var þat bæði mikit ok fagrt, 
ok lá niðri á herðum honum. Svá reri hann 

handstinnan, at honum þótti fljúga fram skút- 
an. Ok hann kallar á hann. Þá reri hann nær 
þegar. Finnbogi spurði, hvat hann héti. Hann 
gaf upp róðrinn, ok sagði honum, at hann héti 
Álfr ok kallaðr aftrkemba. „Hvaðan ertu?“ seg- 
ir Finnbogi. Álfr sagði honum, at hann réði 
fyrir þeiri ey er Sandey héti, — „ok em ek 
mægðr við jarlinn; á ek Ingibjörgu systurdótt- 
ur hans; nú skal eigi fleirum orðum á glæ kasta, 
svá at ek hafa ekki í mót. Hverr er sá maðr, 
er svá er spurull?“ Finnbogi sagði til sín ok 
föður síns. Álfr segir: „Hefir þú drepit skóg- 
arbjörninn þeira Háleygjanna?“ Hann kvað 
þat satt. Álfr frétti: „Hversu fórtu at því?“ 
Finnbogi segir: „Engu skiftir þik þat, því at 
eigi muntu svá drepa“. Álfr mælti: „Hverr 
Ásbjörn er faðir þinn“. Finnbogi segir: „Hann 
er Gunnbjarnarson norrænn maðr at kyni“. Álfr 
spurði, hvárt hann væri detti-áss kallaðr. Finn- 
bogi kvað þat satt vera. „Þá er eigi kynlegt, 
þótt þú látir digrbarklega; eða hversu gamall 
maðr ertu?“ Finnbogi segir: „Ek em seytján 
vetra“. Álfr mælti: „Vertu eigi annarra seytján 
vetra jafnmikill ok sterkr sem þú ert“. Finn- 
bogi segir: „Þat er sem verðr til þó, enda 
muntu dauðr áðr, eða hvert skalfara?“ Hann 
sagði at hann skyldi norðr á Mörk ok heimta 
skatt. Finnbogi frétti, hví hann færi einn samt. 
„Ekki þarf ek fleiri manna til þessa“. Finn- 

bogi frétti: „Nær skaltu norðan?“  Álfr segir: 
„Þat skal á hálfs mánaðar fresti eða því nær“. 
„ Viltu flytja mik“, segir Finnbogi, „norðan heð- 
an, þá er þú ferr aftr?“ Álfr segir: „Svá lízt 
mér á þik sem þú megir vel róa svá undir þér 
sjálfr, ok mun ek við þér taka þá er ek ferr 
norðan; eða hvat viltu suðr í land?“ Finnbogi 
segir: „Ek við finna Hákon jarl; fór ek því 
af Íslandi“. Álfr mælti: „Þú munt fara sæmd- 
arför; muntu vera íþróttamaðr mikill sem þú 
átt kyn til; munu vit skilja nú at sinni“. Bað 
hann Finnboga vel fara, ok hvárr annan. Fór 
Álfr norðr með landi, enn Finnbogi gekk heim, 
og sagði Bárði viðræðu þeirra; svá þat, er hann 
ætlaði suðr með honum. Bárðr kvað hann því 
eigi mundu ráðit hafa, ef hann hefði vitað —,uggi 
ek at illa takist til, því at Álfr er enn versti 
maðr ok svikráða fullr; dugir honum þat, er 
hann er mægðr við jarlinn ok er hirðmaðr hans; 
verða menn af því að þola honum margan ó- 
jafnað“. Finnbogi kvað vel duga mundu, — 
„skaltu, Bárðr, annast fé mitt, ok sjá fyrir slíkt. 
sem þú vilt“. Líðr þar til er Álfs var norðan 
ván. 
18. Á þeim degi sem Álfr hafði sagt at hann 
mundi norðan koma, bjó Finnbogi sik af Græn- 
mó. Hann hafði með sjer húðfat sitt, ok þá 
gripi, sem honum þótti nauðsynlegast þurfa. 
Þeir höfðu skamma stund beðit, áðr Álfr reri 

norðan; var skútan mjök sett. Álfr endir vel 
orð sín, ok stingr þar stafni at; þeir kvöddust 
vel. Síðan gekk Finnbogi út á skútuna, ok 
þótti Álfi niðr ganga við skútan, ok mælti: 
„Þat sé ek á húðfati þínu, at eigi mun þér 
silfrfátt verða til lukkunnar, þá er þú kemr 
til Hákonar jarls“. Eftir þat skilja þeir Finn- 
bogi ok Bárðr með blíðu; enn þeir Álfr halda 
suðr með landi svá sem gengr. Ok er Álfr 
hafði róit um hríð, bað hann Finnboga róa. 
Hann gerði svá.  Álfr sat ok stýrði. Finnbogi 
reri svá, at Álfi þótti eigi kyrr standa skútan, 
þá er hann reri. Þeir töluðust mart við. Frétti 
Finnbogi, hvárt þeim mundi heim ganga í Sand- 
ey um kveldit. Álfrsegir: „Hér er ey í milli, 
ok em ek vanr at vera þar um nótt, þá er ek 
ferr norðan, enn þá kem ek heim annan morgin til 
dagverðardrykkju árla“. Finnbogi segir: „Hversu 
skjótt skal suðr með skattinn?“ Álfr segir: 
„Ek mun dveljast heima um'hríð“. Síðan kómu 
þeir í eyna, ok var þar hellir mikill fyrir ofan 
malarkambinn. Álfr mælti: „Nú skulu vit gera 
okkr fyrir sem minst ok bera ekki af skút- 
unni; skaltu ganga at. framstafni, enn ek at 
skut, ok berum svá upp í hellinn skútuna, svá 
gerðu þeir, ok bjuggu vel um. Eftir þat skiftu 
þeir verkum með sér. Finnbogi sló upp eld, 
enn Álfr tók vatn. Finnboga gekk seint at 
gera eldinn, ok loga illa skíðin; berr hann á 

eldinn mikit, ok blés at fast; þá heyrir hann 
hvin upp yfir sik; þá slöngdi hann sér af út 
öðrum megin hjá eldinum; var Álfr“ þar kom- 
inn, ok ætlaði skjótt um at ráða við Finnboga. 
Hann hljóp upp ok undir Álf; var hann afrendr 
at afli; ganga þeir at lengi; tekr þá eldrinn at 
brenna, ok sér um allan hellinn. Finnbogi sér 
hvar einn steinn var í innanverðum hellinum; 
hann var hvass ofan sem egg; þar vildi Álfr 
færa hann at. Finnbogi forðast þat ekki; ok 
er þeir kómu at steininum, hleypr Finnbogi yfir 
upp ok kippir at sér við með afli, og brýtr 
bringubein hans á steininum, ok lætr Álfr þar 
lífinu meðr ósæmd, sem hann var verðr. 

14. Síðan bjóst Finnbogi þar um, ok svaf 
af nóttina við góðar náðir. Um morgininn ger- 
ir hann þat ráð, at hrinda fram skútunni; tekr 
vápn sín. Síðan heldr hann skútunni suðr með 
landi slíkt sem ganga mátti; eigi létti hann fyrr 
enn hann kom í Sandey snimma morgins. Ok 
er hann kemr til Sandeyjar, ganga menn í móti 
honum, því at þeir kendu skipit, ok ætluðu at 
Álfr mundi á vera. Finnbogi gekk upp í móti 
þeim; þeir heilsuðu honum vel, ok spurðu hann. 
tíðenda. Hann kveðst engi kunna at segja. 
Finnbogi spyrr, hvar Ingibjörg væri. Þeir sögðu 
at hon væri í skemmu; hann bað þá fylgja sér 
þangat; ok er hann kom þangat, heilsaði hon 
honum ok spurði hverr hann væri. Hann nefndi 

sik ok föður sinn. Hon spurði, hvárt hann hefði 
á Hálogalandi drepit björninn. Hann kvað svá 
vera. Hon mælti: „Hversu fórtu at bana hon- 
um?“ Finnbogi segir: „Engu skiftir þik þat; 
eigi mun þinn son svá drepa“. Ingibjörg mælti: 
„Var Ásbjörn detti-áss faðir þinn?“ Hann kvað 
svá vera. Hon mælti svá: „Eigi er kynlegt, at 
þú sér ágætr maðr, eða með hverjum fórtu 
norðan?“ Hanu segir: „Ek fór með Álfi norð- 
an, bónda þínum“. „Hvar skildust þit?“ „Hér 
norðr“, segir hann, „í ey þeiri, at hann er vanr 
at vera, þá er hann ferr hér á milli; nenti hann 
éigi at róa hegat, ok ætlar hann þegar á fund 
Hákonar jarls. Hann sendi mik eftir Ragn- 
hildi dóttur sinni, ok þat með til jartegna, at 
hon hefði þess oft beðit ok aldri fyrr fengit, 
enn nú kvað hann hana fara skyldu“. Hon 
segir: „Veit ek at þetta er satt, enn þó þykki 
mér þat undarlegt, at hann hefir sent ókunnan 
mann slíks erindis. Nú skaltu eta ok drekka; 
síðan skaltu vita þitt erindi“. Hann gerir svá. 
Ingibjörg fór til tals við dóttur sína, ok frétti, 
ef hon vildi fara með þessum manni. Hon bað 
hana ráða. Síðan bjó hon hana sem hon kunni 
bezt, ok bar á hana gull ok silfr ok alla ena 
beztu gripi, þá er hon átti til; ok er þau váru 
búin, fylgir Ingibjörg þeim til skips; tók Finn- 
bogi Ragnhildi í fang sér ok bar hana út á 
skútuna, enn hann settist til ára. Þá mælti 

Ingibjörg: „Þótt þú hafir, Finnbogi, farit með 
flærð ok hégóma, þá vara þik at þú gerir ekki 
meyjunni til miska; enn þótt þú gerir annat 
illa, eða hafir gert, þá er þér þetta skjótast til 
dauða“. Hann reri á brott. Þá mælti Ragn- 
hildr: „Með hverjum hætti er, Finnbogi, um 
sögn þína?“ Hversu skildu þit faðir minn?“ 
Hann segir: „Svá skildu vit, at hann er dauðr“. 
Hon mælti þá: „Nú þarf eigi at spyrja fleira; 
flyt mik aftr til eyjar minnar, ok mun sá 
grænstr“. Finnbogi sagði: „Því tók ek þik á 
brott, at þú skalt með mér fara“. Þá tók mær- 
in at gráta Finnbogi mælti: „Vertu kát, því 
at ekki skal ek niðast á þér; verðr sem má 
um mína framferð aðra“. Síðan koma þau til 
eyjarinnar fram fyrir hellinn, ok bar hann út 
á skip fé þat er þar var eftir orðit. Nú tekr 
mærin at gleðjast. Síðan hann var búinn, reri 
hann suðr með landi, ok þegar hann kemr til 
hafnar, skortir hann eigi menn til þess er hann 
vill; gefr hann fé til beggja handa. Eigi létt 
ir hann fyrr sinni ferð enn hann kemr á Hlað- 
ir þar sem jarl réð fyrir. Gekk Finnbogi þeg- 
ar upp í bæinn með Ragnhildi, til herbergis 
þeira systrdætra jarls, Úlfhildar ok Ingibjarg- 
ar. Þar var tekit við henni báðum höndum. 
Þær spurðu hverr sá var, er svá mikit afbragð 
er annarra manna. Finnbogi sagði til sín. Þær 
mæltu: „Mikinn trúnað hefir Álfr lagt undir 

þik, er hann hefir fengit dóttur sína þér í hendr, 
énda muntu ágætr maðr vera“. Finnbogi mælti: 
„Gerit svá til meyjarinnar sem hann hafi mér 
allvel trúat“. Síðan bað hann þær vel lifa. 
Þær mæltu, at hann skyldi svá fara. Finnbogi 
leigði sér skemmu, ok bar þar inn í þat er 
hann átti. Hann helt mart manna með sér. 
15. Einnhvern dag gekk Finnbogi fyrir jarl 
ok kvaddi hann vel. Hann tók kveðju hans, 
ok spurði, hverr sá maðr væri enn mikli ok 
enn vænlegi“. Hann segir: „Finnbogi heiti ek, 
ok em ek son Ásbjarnar detti-áss, er margir 
menn kannast við hér í Noregi, enn móður-kyn 
mitt er út á Íslandi, enn Þorgeirr Ljósvetninga 
goði er móðurbróðir minn“. Jarl mælti: „Full- 
vel ertu ættaðr. Eru mér kunnir frændr þínir, 
ok eru eigi hvers manns makar við at eiga, 
eða vartu á Hálogalandi í vetr?“ Hann kvað 
svá vera. „Deyddir þú björninn?“ Hann kvað 
þat satt vera. „Hversu fórtu at því vápnlanst?“ 
segir jarl. „Eigi varðar yðr þat; enn eigi munu 
þér bana svá öðrum birni“. Jarl frétti: „Með 
hverjum fórtu norðan?“ Finnbogi segir: „Ek 
fór norðan með Álfi aftrkembu mági yðrum“. 
Jarl mælti: „Hvar skildust þit?“ Finnbogi 
segir: „Hann var eftir í eyju einni“. „Hví var 
hann þar eftir?“ segir jarl. „Ek vá hann“, 
segir Finnbogi. Jarl setti rauðan sem blóð, ok 
mælti: „Hví vartu svá ódanðahræddr kr slík 

stórvirki, at þú fórt á minn fund? Eða vissir 
þú eigi þat, at engi maðr var mér kærri í land- 
inu, enn Álfr mágr minn ok hirðmaðr?“ „Því 
drap ek hann“, segir Finnbogi, „at mér þóttu 
nógar sakir, því at hann vildi deyða mik; enn 
ek vissa þat, at eigi lagði verri maðr linda at 
sér í Noregi enn Álfr var. Nú fór ek á yð- 
varn fund af því, at ek vilda bjóða mik til 
fylgdar ok framgöngu í stað Álfs, utan níðings- 
verk þau, er hann sparði ekki at gera, vil ek 
engi vinna, enn framgöngu ok drengilega vörn 
ætla ek jafnbjóða yðrum mönnum flestum“. 
Hákon jarl mælti: „Þat munu flestir menn 
mæla, at mér sé mislagðar hendr, ef þú kemst 
með lífi brott frá mér eða klaklaust, enn þó 
látum vér marga fá harðindi, þó at lítit vinni 
til eða nær ekki; enn þó at Álfr væri ójafnað- 
armaðr ok illmenni kallaðr af sumum mönnum, 
þá skaltu þat vita, at engi maðr í landinu var 
meir við mitt skap enn hann, ok mér líkari um 
alla hluti enn hann var“. Finnbogi mælti: „Ekki 
skal yðr leyna því, at ek hefi tiltekit; ek tók 
brott ór Sandey Ragnhildi Álfsdóttur, frændkonu 
yðra, ok er hon hér komin á yðvart vald“. 
Jarl mælti: „Eigi hefi ek sét eða heyrt jafn- 
djarfan mann þér; er þar annathvárt, at þú ert 
fól, eða þú þykkist eiga meira undir þér enn 
oss varir. Nú þykki mér þér ofgott at deyja 
svá skjótt; skuln vér hafa gaman ok skemtan 


“ 

at reyna þik í smáleikum, ok verð þú á burtu 
ok lát mik ei sjá þik fyrr enn ek sendi eftir 
þér“. Síðan gekk Finnbogi út til herbergis 
síns, lét taka sér drykk, ok helt sik glaðan vel 
ok sína menn. 

16. Þat var einn tíma, at jarl blés til hús- 
þings, ok lét hann bera út stól sinn á miðjan 
völl. Síðan lét hann kalla Finnboga til sín, ok 
er hann kom þar, þá mælti jarl: „Hér er, Finn- 
bogi, piltr einn, er þú skalt glíma við; þarftu 


ekki at hlífast við, því at ekki skal hann hlífa 


þér“. Finnbogi sá hjá stólinum hvar stóð einn 
blámaðr, ok þóttist hann eigi hafa sét leiðilegra 
mann. „Síðan bjuggust þeir til fangs, ok varð 
sá atgangr bæði harðr ok langr; þóttist Finn- 


“ bogi; þat sjá, at þessi var magnaðr ekki lítt. 


Steiun stóð á vellinum harðla mikill, ok þar 
vildi hann færa Finnboga at; hann lét þá ber- 
ast at steininum; ok er þeir kómu at, þá snar- 
ast Finnbogi frá, ok gengr hann á bak aftr 
blámanninn, ok setr hrygg hans á steininn, ok 
brýtr í sundr. Þá mælti jarl: „Þat muntu 
ætla, Finnbogi, at verða skaðasamr minum mönn- 
um“. Finnbogi segir: „Þat ætla ek, herra, at 
fleiri kalli þetta tröll enn mann“. Jarl bað 
hann brottu verða,— „ok kom eigi á minn fund 
fyrr enn ek sendi orð eftir þér“. Finnbogi fór 
brott, ok helt sik vel ok stórmannlega; hafði 
aldri færi menn með sér enn tólf. ir ok engi 

sá maðr í hirð jarls, at eigi þægi góða gjöf af 
honum; varð hann af þessu víðfrægr ok vin- 
sæll; hafði hann af höndum greitt fé þat, er 
Álfr hafði með farit ok norðan flutt; var jarli 
sagt, at þat væri vel af höndum greitt ok meira 
enn vandi var á. Jarl fann Ragnhildi frænd- 
konu sína, ok fagnaði henni vel, ok spurði hana, 
hvárt Finnbogi hefði gert vel til hennar. Hon 
sagði, at Finnbogi hefði þat vel gert við hana, 
sem mestu varðaði. Báðar frændkonur jarls, 
Ingibjörg ok Ragnhildr, báðu Finnboga griða 
ok friðar; þær sögðu þat höfðinglegt bragð, at 
gefa honum líf, þótt hann hefði illa gert. Jarl 
var enn reiðasti við þeira meðalgöngu, ok var 
eigi hægt at fýsa hann vel at gera, þá er hann 
var ráðinn í illa at gera. Líða nú nökkurar 
vikur þaðan frá er þau höfðu til talazt. 

17. Einn tíma lét jarl kalla Finnboga til 
sín. Ok er hann kom fyrir jarl, þá mælti jarl: 
„Eigi skaltu fleirum mönnum eyða fyrir mér; 
nú skaltu reyna sund við alidýr mitt; þarf nú 
ekki at leyna þik því, at ek ætla, at dýr þetta 
skyli deyða þik; enn ef svá ólíklegt verðr, at 
þú vinnr yfir dýrit, þá man þér meira ætlat 
enn flestum mönnum öðrum“. Þetta þótti mönn- 
um enn mesti mannskaði, ok hörmuðu þat bæði 
konur ok karlar. Björninn var bæði mikill ok 
sterkr; hann kunni mannsmáli. Jarl fór ofan 
til sjóvar með allri hirð sinni. Finnbogi býstnú 

til sunds, ok er hann legst frá landi, bað jarl, 
at dýrit legðist eftir honum. Björninn lagðist 
niðr fyrir fætr honum, ok vildi eigi fara. Jarl 
eggjaði dýrit, ok bað hann ekki hlífast við. 
Síðan lagðist hann eftir Finnboga. Þar mátti 
sjá langan leik ok harðan ok stór köf. Þat 
fann Finnbogi, sem líklegt var, at hann þoldi 
ekki niðri sem björninn, sér hann, at 
honum mun eigi duga, ef hann verðr ráð- 
lauss fyrir. Hann hafði einn tygilknif á hálsi 
sér, fer móðir hans hafði gefit honum. Hon 
kvað þsér þat minjagrip, ok bað hann svá til 
geyma sem hamingja muni fylgja. Ok einn 
tíma, er þeir váru niðri báðir, þá tekr hann ann- 
- arri hendi knífinn, enn annarri tekr hann sam- 
an skinnit undir bæginum; stingr nú knifinum 
fyrir framan slíkt er hann má taka, lætr síðan 
hlaupa aftr skinnit yfir benina, blæðir þá inn, 
ok mæðir dýrit skjótt; ok svá verðr með öllu 
umfangi þeira, at Finnbogi deyðir björninn. 
Leikr hann þá á svá marga vega sem maðr 
má framast ok á flesta vega á sundi leika. 
Urðu allir menn þessu stórlega fegnir.  Finn- 
bogi ferr þá til lands, ok gengr fyrir Hákon 
jarl. Hann mælti þá: „Hefir þú deyddan björn- 
inn ?“ Finnbogi kvað þat satt. Jarl mælti: 
„Mikill ertu fyrir þér og ólíkr öllum mönnum 
þeim er komit hafa á mínum dögum af Íslandi. 
Skal nú þat kunnigt gera fyrir öllum mönnum, 

at allar þær sakir, er þú hefir gert við mik ok 
aðra menn í Noregi, skulu þér upp gefast, ok 
þat með, at engi skal slíka sæmdarferð hafa 
farit til mín, sá er jafnmikit hefir afgert. Kom 
nú í stað Álfs, ok ver mér hollr ok trúr, sem 
þú hefir áðr boðit“. Finnbogi þakkar jarli vel 
þessi orð, ok allir menn urðu þessu stórlega 
mjök fegnir. Þeir sögðu þat sem var, at í fám 
seytján vetra mundi slíkt mannkaup sem hon- 
um. Finnbogi gengr nú til hallarinnar með 
hirðinni. Hákoni jarli virðist hann vel, ok at 
jólum gerðist hann hirðmaðr, ok er engi sá með 
jarli, at meira framgang hafi enn Finnbogi; er 
hann þar í góðu haldi um vetrinn með Hákoni 
jarli. 

18. Um várit eftir bar saman orðræðu 
þeira jarls ok Finnboga. Jarl spurði, hvat hann 
vildi at hafast um sumarit. „Nú muntu vilja 
fara til Íslands; ferr yðr svá flestum, þegar þér 
komizt í gildi við höfðingja eða í kærleika við 
þá, vili þér þegar á brott“. Finnbogi segir, at 
honum væri ekki þat í skapi at skilja svá skjótt 
við Hákon jarl. Jarlinn segir: „Meðr því, at 
þú ætlar með oss at vera, hefi ek þér sendiför 
ætlat. Maðr hét Bersi, ok ættaðr hér í Nor- 
egi; hann var hirðmaðr minn ok kaupmaðr mik- 
ill! Svá bar til, at hann varð fyrir fjársköðum, 
ok týndi öllu sínu gózi; síðan bað hann mik 
"ljá sér fé nökkut, ok ek léða honum tólf 

merkr brendar. Eftir þat fór Bersi enn hvíti 
á brott, ok aldri hefir hann aftr komit síðan 
á sjau vetrum. Nú er mér sagt, at hann sé 
kominn út í Grikkland, enn þar ræðr fyrir kon- 
ungr sá, er Jón heitir, ok ágætr höfðingi. Nú 
hefir Bersi gerst hirðmaðr Jóns konungs ok vel 
virðr; nú vil ek senda þik eftir fénu; vil ek 
nú hafa hálfu meira, eða höfuð hans ella. Nú 
þó at ek sé ríkr ok víðfrægr, þá em ek þó ekki 
vinsæll af höfðingjum í öðrum löndum; þykkir 
ek vera nökkut harðráðr ok hölzti svikall. Má 
ek eigi vita, hversu Jón konungr tekr þínu máli 
fyrir mínar sakir. Veldu af mínum mönnum 
þat er þér þykkir líkast, ok bú at öllu þína 
ferð sem bezt“. Svá gerði Finnbogi. Hann bjó 
skip sitt vel, ok valdi af liði jarls þat er hon- 
um þótti bezt til fallit; ok er hann var albú- 
inn, þá gekk hann fyrir jarl, ok mælti: „Einn 
er hlutr, er ek vil biðja yðr“. „Hvat er þat?“ segir 
jarl. „Þess vilda ek báðja yðr, herra, at þér létið 
Ragnhildi frændkonu yðra hér hjá yðr vera vel 
haldna, ok sendit hana eigi heim til Sandeyjar, ok 
eigi giftið þér hana meðan þér fréttið mik á lífi“. 
Jarl kveðst því honum heita mundu;:—,má vera, 
at þú hafir þat hugsat, þá er þú tókt hana brott 
úr Sandey“. Jarl gaf honum gullhring þann er 
stóð mörk ok skikkju hinn bezta grip, ok væri 
þat tígnum manni sæmileg gjöf at þiggja. 

19. Síðan lét Finnbogi í haf, ok greiðist vel 

þeira ferð, ok kómu við Grikkland. Ferr Finn- 
bogi hljóðlega, ok tekr sér herbergi skamt frá 
konungs atsetu. Þeir hafa kaupstefnu við lands- 
menn. Grikkland var þá vel kristit. Finnbogi 
frétti, at Bersi var með konungi vel haldinn. 
Ok þat var einn dag, at Finnbogi bjóst á kon- 
ungs fund; tekr vápn sín, ok býst vel harðla. 
Þeir ganga tólf saman fyrir konung. Finnbogi 
kvaddi konung; hann tók vel kveðju hans, ok 
spurði hverr hann væri. Finnbogi sagði til sín. 
Hann kvaðst ættaðr í Noregi ok á Íslandi. Kon- 
ungr mælti: „Þú ert stórmannlegr maðr ok 
munt vera mikils háttar maðr á þínu landi, eða 
á hvern trúir þú?“ Finnbogi segir: „Ek trúi 
á sjálfan mik“. Konungr segir: „Hversu gam- 
all maðr ertu?“ Finnbogi segir: „Ek em nú 
átján vetra gamall“. Konungr mælti: „Svá lízt 
mér sem margir treysti á minna, þeira er á 
þann hátt trúa sem þú; eða hvert er erindi þitt 
hingað?“ Finnbogi segir: „Mik sendi jarl sá, 
er Hákon heitir ok ræðr fyrir Noregi; er ek 
hirðmaðr hans; enn hann á fé at þeim manni, 
er Bersi heitir ok er hirðmaðr yðvarr“. Segir 
hann konungi allan útveg þann sem á var. Kon- 
ungr mælti: „Heyrt hefi ek getit Hákonar jarls, 
jafnan at illu, enn aldregi at góðu; hugði hann 
undarlega, at hann mundi fá þess manns höfuð, 
er ek vildi halda; ok svá sem þat er, Finnbogi, 
at þú hefir oss heimsótt um langan veg, enn 

ert afbragð annarra manna, þeirra sem hér hafa 
komit norðan ór löndum á mínum dögum, þá 
er nær at ek gera fyrir þín orð nökkurn útveg 
þann, er þér mætti vel líka; nú skulu þér hér 
Í vetr vera, ok eigið frjálslega kaup við vára 
menn“. Finnbogi þakkar konungi þessi orð, ok 
fór heim til síns herbergis, ok eru þar um vet- 
rinn vel haldnir. 

20. Um várit gekk Finnbogi fyrir konung: 
kveðst þá vildu vita sitt erendi. Jón konungr 
kvað svá vera skyldu. „Síðan stefndi konungr 
þing, ok kom þar Bersi ok mart annarra manna. 
Þá mælti konungr: „Áttu, Bersi, fé at gjalda 
Hákoni jarli?“ Hann kveðst eiga honum at 
gjalda tólf merkr brendar—,ok ætla ek aldri at 
gjalda honum“. Konungr segir: „Nú skal gjalda 
honum þegar í stað“. Hlýtr Bersi nú at greiða 
féit, enn konungr leggr til hálfu meira. ok fær 
Finnboga þat eigi síðr. Þá mælti konungr: 
„Þat skaltu vita, Finnbogi, ok þeir menn sem 
hér eru, at ek geri þetta fyrir þín orð; enn 
þess vil ek þik biðja, at þú veitir oss þat, at 
vér sjáim nökkura aflraun þína, með því at ék 
veit, at þú ert um fram aðra menn at afli bú- 
inn, ok taktu síðan við trú“. Finnbogi mælti: 
„Þat vil ek heita þér, ef þessi boðskapr kemr 
norðr í lönd, þá skulu fáir taka þann sið fyrr 
enn ek, ok alla til eggja þá er á mín orð vilja 
hlýða“. Konungr sat á stóli ok tólf menn hjá 

honum, sex til hvárrar handar. Finnbogi stóð 
fyrir konungi; hann var ágætlega búinn, ok 
undruðust allir menn hans fegrð ok kurteisi. 
Finnbogi gekk at stólnum ok hefr upp á öxl 
sér, ok gengr út ór mannhringinum, ok setr 
þar niðr stólinn á völlinn. Allir undra þessa 
manns afl. Konungr gaf Finnboga gullhring, 
er stóð tíu aura, sverð ok skjöld, ena beztu 
gripi. „Hér með“, segir konungr, „vil ek lengja 
nafn þitt, ok kalla þik Finnboga enn ramma; 
er þat mín ætlan, at þitt nafn sé uppi meðan 
heimrinn er bygðr; skaltu vera fullkominn várr 
vin, hvárt sem vit finnumst nökkuru sinni eða 
aldri heðan frá“. Eftir þat bjóst Finnbogi enn 
rammi á brott með sínu föruneyti; skilja þeir 
konungr enir beztu vinir. Léttir Finnbogi eigi 
fyrr sinni ferð enn hann kemr heim í Noreg; 
tók jarl við honum forkunnlega vel, ok þótti 
hans ferð vorðið hafa hin bezta, fengit fé mikit 
ok sæmd af Grikklands konungi. Býðr nú jarl 
Finnboga með sér at vera, ok setr hann it næsta 
sér, ok virði engan mann fyrir hann fram; ok 
er nú kallaðr Finnbogi enn rammi. Hann er 
nú með jarli um sumarit áfram í góðu yfirlæti. 

21. Þat var einn tíma, at Finnbogi kom at 
máli við jarl, ok bað hann fara til Sandeyjar 
at sætta þau Ingibjörgu, — „ok vil ek þat til 
skilja með atgöngu yðvarri, at ek fái Ragnhild- 
ar dóttur hennar, enn unna henni sæmdar fyrir 

dráp Álfs bónda hennar“. Jarl jáði þessu blíð- 
lega, ok sendi menn í Sandey til Ingibjargar; 
bað hana gera veizlu móti sér; enn hon bað, at 
Finnbogi kæmi eigi til þeirar samkundn, — „því 
at ek má eigi sjá þann mann, er mér hefir slíka 
skapraun gert sem hann“. Jarl kveðst á það 
mundu hætta. Síðan búast þeir jarl og Finn- “ 
bogi, ok fara til eyjarinnar með marga menn. 
Enn er þeir koma til eyjarinnar, þá var þar 
mannfjöldi mikill, ok búin hin bezta veizla. 
Þegar jarl fann Ingibjörgu frændkonu sína, varð 
hann einn at ráða þeira í milli, hvárt er henni 
þótti vel eða illa. Finnbogi sendi eftir Bárði 
bónda á Grænmó; kémr hann þar með mikit fé, 
er Finnbogi átti. Gerir jarl mikla fésekt fyr- 
ir víg Álfs aftrkembu, ok hér eftir festir hann 
Finnboga Ragnhildi frændkonu sína: skal þetta 
fé fylgja heiman Ragnhildi, ok lætr Ingibjörg 
sér þetta vel líka, með því maðrinn er hinn á- 
gætasti, enn hon sér fullan vilja jarls um þetta. 
Taka nú at auka veizluna öll saman, ok er 
Ragnhildr á bekk sett með fjölda kvenna, ok 
eru menn nú glaðir ok kátir. Eftir veizluna 
gaf Finnbogi jarli góðar gjafir, ok Bárði á Græn- 
mó gaf hann hinar beztu gjafir, ok öllum ríkis- 
mönnum þeim sem þar váru gaf hann nökkura 
góða gjöf ok sæmilega. Sitr Finnbogi nú eftir 
í Sandey, enn jarl fór heim með liði sínu. Þau 
unnast mikit Finnbogi og Ragnhildr. Fyrir jól 

um vetrinn fóru þau til jarls, ok þágu með 
honum véizlu um jólin. Enn eftir jólin bjóst“ 
Finnbogi til heimferðar, ok er þau váru búin, 
gekk jarl til strandar með þeim. Þá mælti 
Finnbogi: „Nú er svá með vexti, herra, at ek 
ætla út til Íslands í sumar ok vitja frænda 
minna ok föður míns ok annarra vina minna; 
hefir yðr vel farið til mín, herra, ok sæmilega; 
mun ek yðr kalla hinn mesta höfðingja, hvar 
sem ek kem“. Jarl segir: „Svá skaltu fara 
sem þú vilt í mínu orlofi; hefir hér eigi slíkr 
maðr komit at afli ok annarri atgervi ok kurt- 
eisi sem þú“. Jarl gaf Finnboga skip með rá 
ok reiða ok harðla fagrt; hann kvað hann eigi 
skyldu farþega annarra manna um Íslands haf, 
— „slíkt erindi sem þú hefir hingað haft á minn 
fund“. Finnbogi þakkaði honum með fögrum 
orðum alla þá sæmd, sem hann veitti honum. 
Skildu þeir með hinni mestu vináttu, ok þótti 
öllum mikils háttar, hversu jarl gerði við þenna 
mann um fram alla aðra, þá er með honum 
höfðu verit eða til hans komit, eða honum þjón- 
at. Ferr hann nú til Sandeyjar ok sitr þar um 
vetrinn í góðu yfirlæti. 

22. Um várit fór Finnbogi út til Íslands, ok 
skorti eigi fjárhlut góðan ok gripi ágæta; skilj- 
ast þau Ingibjörg hinir beztu vinir; heldu í haf, ok 
urðu vel reiðfara, ok kómu skipi á Arnareyri. 
Þat fréttist brátt, at Finnbogi var út kominn 

með hinni mestu sæmd, ok fengit hina ágætustu 
konu af Noregi; ríðr þá Ásbjörn faðir hans til 
skips ok Þorgeirr Ljósvetninga goði. Þar verðr 
hinn mesti fagnafundr. Veitir Finnbogi frænd- 
um sínum og vinum með kappi. Síðan reið 
hann heim á Eyri, ok þangað lætr hann flytja 
varning sinn. Hvert barn varð honum stórlega 
„Íegit. Síðan sitr hann heima á Eyri með sæmd 
ok virðing í góðu yfirlæti. 

25. Um haustit bjóst Þorgeirr við veizlu 
virðulegri. Þangat bauð hann Ásbirni ok Finn- 
boga ok fjölda manns. Þar var ágæt veizla; 
ok eftir veizluna gaf Þorgeirr stórmannlegar 
gjafir. Hann gaf Finnboga frænda sínum stóð- 
hross fimm saman fifilbleik að lit; þat var orð 
á, at sá væri hestr beztr í Norðlendinga fjórð- 
ungi. Ragnhildi gaf hann gullhring, er stóð 
mörk, belti ok skikkju góða, hina beztu gripi. 
Síðan fóru menn heim frá veizlunni. Finnbogi 
lét reka hrossin á Flateyjardalsheiði. Maðr hét 
Uxi; hann bjó þar er heitir at Heiðarhúsum; 
hann var hit mesta kofarn í skapi; hann var 
lítill ok vesallegr; hann átti dóttur Brettings 
bónda; þau áttu mart barna enn lítit fé; var 
hann óvinsæll af öllum mönnum. Finnbogi sitr 
nú heima á Eyri, ok svá er sagt, at menn verða 
nökkut svá til áleitni við hann, ok eru mestat 
því synir Brettings ok frændr þeira ok vinir. 
Þykkir þeim Finnbogi miklazt mikit af utan- 

ferð sinni; þótti þeim engis manns getit nema 
Finnboga, síðan hann kom út. Þat er sagt, at 
Finnbogi átti þat fátt í eign sinni, at honum 
þætti meira um vert enn stóðhrossin; gekk 
hann jafnan ok strauk hrossunum.  Ukxi kratt 
jafnan um, ok þótti hrossin ganga sér mjök at. 
meini; var hann jafnan óðmálugr ok illmálugr, 
enn Finnbogi gaf at því engan gaum. Ásbjörn 
átti hey mikil á heiðinni, ok lét aka þeim á 
vetrinn. 

24. Þat var einn tíma, er þeir feðgar óku 
á heiðina, ok fór mart manna með þeim; ok er 
þeir koma á heiðina, þá gerðu þeir hlössin. 
Skjótt kemr Uxi þar, ok er stórorðr mjök við 
Finnboga; segir at hann mun at gera nökkut, 
ef hann geymir eigi betr stóðhrossanna. Siðan 
fara þeir heimleiðis, ok ganga fyrir eykirnir, 
svá hverr sem búinn var. Finnbogi var eftir 
ok Hrafn enn litli hjá honum; gerðu þeir hlass- 
it. Hrafn enn litli bað Finnboga girða hlassit 
sem fastast. Finnbogi bað hann þá undir drepa; 
hann kveðst eigi þá dul sér ætla. Síðan Hrafn 
var búinn, lét hann ganga eftir förunautum sín- 
um. Finnbogi dvelst eftir ok strýkr hrossum 
sínum, ok sker mön á hestinum, ok eftir þat 
gengr hann heimleiðis; ok er hann kemr út frá 
Heiðarhúsum, sér hann hvar Uxi hleypr með 
tveggja handa exi eftir honum, ok höggr þegar 
til hans, er hann kemr í höggfæri. "Finnbogi 

snýst at mót, enn Uxi höggr í klakann ok miss- 
ir hans, ok fellr áfram, svá at hann liggr flatr. 
Hann sprettr upp skjótt ok höggr þegar til 
hans í annat sinn ok it þriðja. Finnboga leið- 
ist nú ákefð hans, ok tekr af sér kápuna ok 
snarar saman, ok slær um fætr Uxa, enn hann 
fell snögt, ok kemr höfuðit á stein, ok fær hann 
þegar bana. Finnbogi finnr konu hans, ok segir 
henni tíðendin. Þótti henni þat skaði mikill. 
Finnbogi gaf henni gullhring þann, er stóð sex 
aura; bað hana þat hafa fyrst ok verja því til 
bjargar sér. Síðan fór Finnbogi heim ok fann 
föður sinn. Hann frétti, hvat Finnboga hefði 
dvalit. Hann sagði honum sem farit hafði. Ás- 
björn kvað þá illa tekizt hafa, — „þótt maðr 
væri lítilsverðr, þá eru þeir þó til eftirmáls, at 
ek get sér þykkja misboðit í drápi Uxa. Get 
ek at margir láti nú til sín taka um þetta mál, 
þeir er honum vildu áðr ekki gagn gera“. Finn- 
bogi kveðst ekki mundu þat óttast við þá sem 
til móts eru. 

25. Um morgininn, þegar dagr var, fór hon 
ok sagði frændum sínum þetta vig bónda síns. 
Þeir Brettings synir urðu við þetta stórlega 
reiðir, búa þegar mál til ok fara á Eyri, ok 
lýsa vígi á hendr Finnboga, ok biðja hann bæta 
fé fyrir. Enn Finnbogi kveðst þeim engu vildu 
svara, — „því at hann hefir áðr mælt sér til 
óhelgi“. Síðan stefndu þeir Finnboga um víg 

Uxa. Eftir þat riðu þeir til Eyjafjarðar á fund 
Eyjólfs Valgérðarsonar, er þá var mestr höfð- 
ingi í Eyjafirði; hann var ok skyldr þeim bræðr- 
um, ok báðu þeir hann liðveizlu mót Finnboga 
ok þeim frændum. Hann hét þeim sínu full- 
tingi; ríða nú heim, ok þykkjast hafa fullnað 
ór málum; gerast nú örorðir ok illmálgir til 
Finnboga. Hann lætr sem hann viti þat eigi 
hvat þeir mæla. Síðan fundust þeir frændr, 
Finnbogi ok Þorgeirr. Þá segir Finnbogi hon- 
um þat sem í hafði gerzt. Þorgeirr kallaði betr 
vera, at hann hefði bætt nökkuru; kvað eigi 
gott at leggja sæmd sína fyrir slík mál, er þó 
eru eingis verð; fara nú til þings ok fjölmenna 
hvárirtveggju. 

26. Síðan höfðu þeir fram málit á hendr 
Finnboga; enn með því at menn vissu, með 
hverjum hætti hann hafði drepit hann, þá eyddi 
Þorgeirr málit fyrir þeim, ok una þeir stórilla 
við sinn hlut, ok skilja við svá búit. Riðr nú 
hverr til sinna heimkynna af þinginu. Ragn- 
hildr hafði fætt barn um haustit; var þat svein- 
barn bæði mikit ok frítt, þetta barn hét Álfr 
eftir föður hennar. Svá er sagt, at eftir þingit 
fara þan Finnbogi til Ljósavatns, því at Þor- 
geirr vildi, at þau væru eigi út þar; þóttist 
hann vita, at þeir mundi samkrækja, ef þeir 
sætist svá nær. Hrafn enn litli fór með þeim 
Finnboga. Ok um haustit fæddi Ragnhildr ann- 

an svein, ok hét sá Gunnbjörn, ok var hinn 
fríðasti sýnum; veitti Þorgeirr þeim sem hann 
kunni bezt. 

24. Svá er sagt, at á öndverðum vetri bjóst 
Finnbogi heiman ok Hrafn hinn litli með hon- 
um; ætluðu út á Eyri. Þorgeirr kvað óvarlegt, 
at fara þannig einslega við slíkan þykkjudrátt 
sem þeira í milli var. Finnbogi kvaðst óhræddr 
fyrir þat fara. Síðan fóru þeir tveir samt. 
Gekk Finnbogi með vápnum, hafði hjálm á höfði, 
skjöld á hlið ok girðr sverði, ok spjót í hendi. 
Ok er þeir kómu á utanverða heiðina, mælti 
Hrafn: „Sér þú nökkut til tíðenda, Finnbogi?“ 
Hann kveðst eigi þat sjá, at honum þætti tíð- 
endum gegna. eða hvat sér þú til tíðenda?“ 
„Ek sé“, segir hann, „fram undan brekkuna at 
upp taka spjótsoddar fimtán, ok er þat ætlan 
mín, at fyrir þér muni setit vera; ok er þat 
mitt ráð, at vit snúim annan veg; mun engi á 
þik leita meðan þú veizt eigi hvat fyrir er“. 
Finnbogi segir: „Eigi munu vit þat af ráða; 
má þat vera, at þat sé glens þeira sveina, at 
vilja hræða okkr“. „Viltu þá“, segir Hrafn, 
at ek hlaupa á Eyri, ok segja ek föður þín- 
um?“ „Þat vil ek eigi“, segir Finnbogi, „með- 
an þú veizt eigi, hvat þú skalt segja“. Siðan 
hljóp Finnbogi fram á kamb einn; var hann 
stórlega hár, ok mátti einum megin at sækja. 
Finnbogi hefir nú leyst upp steina 0 Þá 

kómu þeir synir Brettings ok synir Inga; 
váru þeir allir sterkir at afli ok fullhugar, ok 
með þeim tíu menn aðrir, frændr þeira ok vin- 
ir, ok allir enir hraustustu menn. Finnbogi 
heilsar þeim öllum glaðlega ok spyrr, hvert þeir 
ætluðu. Þorsteinn kveðst ætla, at þá skyldi 
verða fundr þeira sá, at hann þyrfti eigi at 
spyrja, — „skal nú vita, hvárt þú ert því 
hraustari sem þú þykkist fyrir öðrum mönnum“. 
Finnbogi bað þá at ganga fim bræðr ok reyna 
með sér; þeir neituðu því. Finnbogi bað þá 
gera þat er þeir vildi. Þorsteinn hljóp þá fram 
ok lagði til Finnboga með spjóti. Hrafn enn 
litli hljóp fram ok laust í sundr spjótskaftit. 
Þorsteinn brá sverði ok hjó til Finnboga; hann 
klauf skjöldinn öðrum megin mundriða, ok hljóp 
sverðit á rist Finnboga. Hann sló Þorstein 
með steini ok fell hann þegar í óvit. Finnbogi 
hjó þá á hálsinn ok af höfuðit, ok í því lagði 
Sigurðr Brettingsson til Finnboga, þar sem hann 
var hlífarlauss fyrir, ok kemr þat í lærit, ok 
sker út Í gegnum; þat verðr mikit sár. Finn- 
bogi leggr þá í skjöldinn ok í gegnum hann, ok 
nístir hann niðr við klakann. Grímr hljóp þá 
fram með exi harðla mikla, ok ætlaði að færa 
í höfuð Finnboga; hann brá við skjaldarbrotinu 
ok drepr undir höggit, enn slær sverðinu á öxl 
Grími ok klífr hann í herðar niðr. Síðan gengu 
þeir fram synir Inga, Þórir ok Grímr; þeir 

báðu menn at sækja drengilega. Þá mælti 
Finnbogi til Hrafns: „Far þú nú á Eyri til 
Ásbjarnar, því at nú veiztu, hvat þú skalt 
segja“. Hann brá við skjótt, ok fór slíkt sem 
fætr mega aftaka. Þeir sækja at Finnboga, 
enn hann verst vel ok drengilega. Er þat sagt, 
at þeir falla báðir synir Inga. Þeir sækja hann 
nú tíu, enn hann verst einkar vel ok drengi- 
lega. Þat er nú at segja frá Hrafni, at hann 
kom á Eyri, ok sagði Ásbirni þau tíðindi, sem 
vorðit höfðu; hann brá við skjótt ok fór með 
sétta mann þar til er þeir börðust. Var svá 
komit, at Finnbogi sat á kambinum, ok varðist 
svá með sverðinu. Þeir sóttu at honum þrir, 
ok allir sárir mjök. Þegar þeir sá Ásbjörn, 
forðuðu þeir sér ok leituðu undan. Finnbogi 
var mjök yfir kominn bæði af sárum ok mæði; 
hafði hann drepit þá tólf, enn þrír komust und- 
an ok mjök sárir, heitir þessi kambr síðan Finn- 
bogakambr. Eftir þat færði Ásbjörn Finnboga 
á Eyri ok græddi hann. Fréttist þessi atburðr, 
ok þótti mönnum undarleg vörm sjá, ok 
lofuðu mjök hans vörn ok hans fræknleik. 
Þessa menn kölluðu þeir fallit hafa óhelga, enn 
Finnbogi verit saklauss ok varit hendr sínar. 
Síðan fór Finnbogi heim til Ljósavatns, ok sátu 
þar um vetrinn í góðum náðum, ok var nú alt 
kyrt ok tiðendalaust. 

28 Um sumarit varð umræða mikil á þingi 

um þessi mál; fylgdi Eyjólfr Möðrvellingr þess- 
um málum þeira Brettings ok Inga ok margir 
menn með honum, enn Þorgeirr goði mót hon- 
um, ok þeir allir frændr Finnboga. Nú með 
því, at þeir frændr höfðu styrk mikinn, enn 
menn vissu, at Finnbogi hafði mikinn framgang 
af Hákoni jarli mági sínum, þá kom Eyjólfr 
engu fram um þessi mál, ok sættust þeir eigi. 
Þótti mönnum þat líklegt, at eigi mundi Finn- 
bogi sparr af þeim frændum, ef hann sat þeim 
svá nær, at hann mundi drepa hvern er hann 
næði; varð þat at sætt um síðir, at Finnbogi 
væri ekki í Norðlendinga fjórðungi, utan hann 
færi at heimboðum til frænda sinna; játuðu þeir 
þessn, heldr enn þeir væri ósáttir; ok þegar af 
þingi ríðr hann til Víðidals, ok kaupir landit 
at Borg; var þat góðr bústaðr með gögnum ok 
gæðum, á jörðu ok í jörðu. Þegar þeir kómu 
heim, sögðu þeir Ragnhildi tíðendin, ok þótti 
henni allilt at fara á brott, ok eftir þat færðu 
þeir búit frændr, ok skorti ekki vetta. Menn 
tóku vel við Finnboga, ok þótti hann véra enn 
ágæzti maðr, ok buðust honum margir til þjón- 
ustu ok sitt fé honum til þarfinda, ok þótti 
honum þar harðla gott. Ingimundr bjó at Hofi 
í Vatnsdal, ok var hinn mesti höfðingi; var þá 
uppgangr sona hans sem mestr, ok váru þeir 
hávaðamenn miklir; hét einn Þórir, annar Þor- 
steinn, þriði Jökull, ok váru hinir mestu garp- 

ar; þeir urðu mest til áleitni við Finnboga, því 
at þeir þoldu þat eigi, at Finnbogi var fram- 
ar látinn eða formentr þeim öllum öðrum, er 
þar váru vestr. 
29. Þorvaldr hét maðr; hann var kallaðr 
moðskegg. Hann bjó svá nær Borg, at nær 
var ekki á milli, ok var þat kallat í Garðs- 
horni. Hann var gamall ok óvinsæll mjök; hann 
þótti vera illmenni mikit, ok kallaðr eigi ein- 
hamr. Finnboga var lítit um hann, ok ætlaði 
þá ok þá at reka hann á brott, ok fórst þat 
fyrir; var hann torsóttr við at eiga ok leiðendr 
mjök; öllum var lítit um bygð hans. Líða nú 
stundir, þar til at Finnbogi hefir búit at Borg 
svá lengi, at son hans var annarr fim vetra, 
enn annarr þrévetr; váru þeir báðir efnilegir; 
var Álfr hávaði mikill, enn Gunnbjörn kyrlátr 
mjök. Þat höfðu þeir til gamans jafnan, at 
þeir fóru í Garðshorn ok glettust við Þorvald, 
ok gerðu honum marga bellvísi; hann var skap- 
illr móti, ok kveðst skyldu berja þá. Þeim 
þótti því meira gaman sem hann var verri við- 
fangs. Ragnhildr bannaði þeim þetta oft, ok 
gerði henni þat ekki. Þat var einn dag er þeir 
kómu í Garðshorn, ok var hurð aftr, enn Þor- 
valdr var inni. ok gerði hornabræklu mikla. 
Álfr kallaði hátt: „Er moðskegg inni? Lúktu 
upp hurðu“. Hann sagði: „Þit skulut aldri 
hér inn koma“. Álfr mælti: „Nú muntu gera 

nökkut ilt, ok ertu hinn versti maðr sem sagt 
er ok eigi einhamr, ok ertu troll, þó at þú sýn- 
ist maðr“. Þat þolir hann eigi, ok hljóp út, 
ok tók sinni hendi hvárn sveininn, slær niðr 
við steininum, svá at rýkr heilinn um. Þetta 
sér Finnbogi ok hleypr at þangat.  Þorvaldr 
ræðst í mót honum; verðr þar atgangr bæði 
harðr ok langr; þótti Finnboga hann bæði illr ok 
harðr undir höndum, svá at honum þótti tvi- 
sýnt hversu fara mundi. Þat varð þó um síðir, 
at moðskegg fell. Svá var Finnbogi þá móðr 
orðinn, at hann náði eigi sverðinu, ok var þó 
harðla skamt frá honum. Síðan varð honum 
þat fyrir, at hann lagðist niðr at honum ok beit 
í sundr barkann í honum, ok svá hefir hann 
sagt síðan, at hann hafi eigi við meiri fjanda 
átt, enn honum þótti moðskegg vera. Þá er 
hann hefir fyrir honum sét, fór hann heim ok 
sagði Ragnhildi þessi tíðendi. Hon kvað þá 
farit hafa eftir hugboði sínu, þá er hon fór frá 
Ljósavatni. Síðan tók hon sótt ok lá í rekkju 
allan vetr, ok þetta alt saman þröngdi hana, 
þar til er hon deyr af. Eftir þetta unir Finn- 
bogi lítt. Síðan fór hann norðr til 
Ljósavatns ok segir Þorgeiri frænda sínum þessi 
tíðendi. Þat sumar kom skip af hafi ok þau 
tíðendi af Noregi, at Óláfr konungr var kom- 
inn í land ok boðaði sanna trú, enn Hákon af 
lífi tekinn. Þá er þetta spurðist, fýstist Finn- 

bogi utan, ok hugðist svá mundu helzt af hyggja 
þeim harmi, er hann hafði beðit. Þorgeirr latti 
hann utanferðar, ok bað hann heldr kvángast 
ok staðfesta ráð sitt, — „vil ek at þú biðir 
dóttur Eyjólfs á Möðruvöllum, er Hallfríðr heit- 
ir; mun þá yðar í milli verða góð vinátta“. Finn- 
bogi bað hann ráða. Síðan safnast þeir saman 
frændr, ok ríða á Möðruvöllu; þeir biðja dóttur 
Eyjólfs til handa Finnboga. Hann svarar þeim 
málum vel, því at hann vissi hvert afbragð 
hann var annarra manna, ok hverja sæmdarför 
hann hafði farit til Hákonar jarls ok fengit 
hina ágæztu hans frændkonu; tekr hann þessu 
glaðlega ok heitr konunni. Síðan bjuggust þeir 
við veizlu; eru öxn feld ok mungát heitt, mjöðr 
blandinn, ok mönnum boðit; fór sú veizla vel 
fram ok stórmannlega, ok gáfu þeir frændum 
sínum ok vinum góðar gjafir. Ok at liðinni 
veizlunni ríðr Finnbogi vestr til Borgar í Víði- 
dal með konu sína; takast nú ástir með þeim 
hjónum; var hon kvenna vænst ok skörungr 
mikill. Þá er þau höfðu verit ásamt ein miss- 
ari, áttu þau son þann er Gunnbjörn hét; hann 
var harðla vænn snemmindis at áliti. Finnbogi 
hafði aldri færi menn með sér enn tólf þá er 
vel váru vígir. 

30. Þorgrímr hét maðr, er bjó í Bólstaðar- 
hlíð. Sigriðr hét kona hans, enn Þóra dóttir; 
hon var væn kona ok vinnugóð; var faðir hennar 

auðigr at fé. Þat var sagt, at Jökull Ingi- 
mundarson riði oft í Bólstaðarhlíð til tals við 
Þóru. Var þat talat, at hann mundi biðja henn- 
ar eða taka hana frillutaki. Maðr hét Sigurðr; 
hann bjó at Gnúpi í Vatnsdal. Véfríðr hét kona 
hans; hon var skyld mjök konu Finnboga. Þor- 
kell hét son þeira; hann þótti seinlegr nökkut; 
fríðr var hann sýnum, ok jafnan var hann at 
Borg, ok þótti hann þá brátt alþýðlegri fyrir 
sakir siðferðis; þeir bræðr Ingimundarsynir köll- 
uðu hann fifl eða afglapa. Finnboga var vel 
til hans, ok helt honum mjök á loft fyrir sakir 
konu sinnar. Eitt sinn kom Þorkell at máli 
við Finnboga, ok sagði honum, at faðir hans 
vildi, at hann kvángaðist, — „ok þat með, at 
hann vildi at þú værir í umleitan, hvar til skyldi 
sníða“. Finnbogi sagði, at svá skyldi véra. Um 
sumarit lét Finnbogi Þorkel ríða til þings með 
sér; kom þar mannfjöldi mikill; fundust þeir 
frændr þar Finnbogi og Þorgeirr; tóku tali með 
sér, ok sagði Finnbogi honum skil á þessum 
manni, ok svá hvat þeir ætluðu at hafast at. 
Þorgeirr spurði, hvar þeir ætlaði til at ráða. 
Finnbogi kveðst ætla at biðja Þóru Þorgríms- 
dóttur í Bólstaðarhlíð. Þorgeirr segir: „Þat 
hygg ek, at Jökull ætli sér þann kost“. Finn. 
bogi kvað þat kurr annarra, enn eigi sannindi. 
Þorgeirr mælti: „Slíkt er ekki at gera nema 
þú, frændi, sér ráðinn til at halda frændr þína 

ok vini móti sonum Ingimundar“. Finnbogi 
kvað þá hafa gert áleitni við sik, — „ok varðar 
eigi þó at vit reynim við þá“. Eftir þingit ríða 
þeir norðr Finnbogi ok Þorgeirr á fund Þor- 
gríms, ok hafa þessi orð frammi. Þorgrímr tók 
þessu máli seinlega, ok þótti maðrinn ekki sköru- 
legr, þó at penningar væri nógir. Nú með því, 
at Þorkell var skyldr mjök Möðrvellingum, enn 
þótti höfuðbenda rammleg, þar sem Finnbogi var 
ok frændr hans, verðr þessu keypt með ráði 
þeira Þorgeirs ok samþykt þeira mæðgna,; skyldi 
brullaup vera at tvímánaði sumars at Borg. 
Eftir þetta ríða þeir norðr, enn Finnbogi heim 
til Borgar, ok bað Þorkel þar vera þar til er 
þat færi fram sem ætlat er um brullupit áðr, 
ok ákveðit var. Piltar váru tveir á búi fátæk- 
ir; hét annarr Þorsteinn, enn annarr Björn, ok 
þegar um morgininn verða þeir á brottu, ok 
létta eigi fyrr enn þeir kómu til Hofs, ok sögðu 
þeim bræðrum þessi tíðendi. Jökull mælti: 
„Hvat ilt mun Þorgrímr þat vita at sér eða 
dóttur sinni, at hann vill gefa hana slíku fífli 
ok glóp sem Þorkell er“. Spyrjast þessi tíðendi 
nú, ok undrast allir, at Þorkell skal þenna kost 
fengit hafa; (þykkir Finnbogi fast fylgt hafa.) 
Einn tíma reið Jökull norðr í Bólstaðarhlíð, at 
finna Þóru vinkonu sína. Er þar vel við hon- 
um tekit. Spyrr Jökull eftir um gifting henn- 
ar. Hon segir svá sem ætlat var. Jökull mælti 

þá: „Viltu nú fara heim með mér til Hofs? 
Skal ek því heita þér, þann tíma er vit skilj- 
um, at þú skalt eigi hafa minna fé enn nú er 
þér ætlat til móts við Þorkel“. Hon segir: 
„Þess þarf nú eigi at leita, er þá var engi ván 
er þessu var ókeypt“. Jökull segir: „Þat vil ek 
heita þér, svá gott sem þú hyggr til at eiga 
fiflit, at þú skalt skamma hríð njóta, ef ek má 
ráða“.  |Eftir þat ríðr Jökull burtu ok var í 
þungu skapi. Líða nú stundir fram, ok| einn 
tíma búast þeir Finnbogi ok Þorkell at ríða til 
Gnúps, ok hafa þaðan þat er þeir þurfa til 
boðsins. Ríða þeir þrír samt, enn Hrafn enn 
litli rann fyrir hestum þeira; fara sem leið liggr, 
þar til er þeir kómu til Gnúps; var þeim þar 
vel fagnat. Snemma morgins fór smalamaðr frá 
Hofi, ok sá ferð þeira. Hann sagði þeim bræðr- 
um, at Finnbogi enn rammi lét ekki óvant yfir 
sér, er hann reið þar hjá garði, — „ok Þorkell 
brúðgumi, draglokan, með honum“. Þórir 
mælti: „Helzt má honum þat þeira manna, sem 
nú eru hér til“. Þenna dag hvarf Jökull á 
brott með annan mann. 

al. Nú er þar til at taka, er þéir Finnbogi 
búast brott um daginn. Þeir höfðu þat með 
sér, sem þeir þurftu; rak Hrafn fyrir sér hest- 
ana, suma klifjaða, enn þeir riðu síðar. Ok þá 
er þeir riðu ofan at Hofi, stakk Hrafn við fót- 
um. Finnbogi spurði, hví hann færi eigi. Hrafn 

segir: „Ek sé hér fram undir brekkuna, hvar 
spjótsoddar koma upp, eigi færi enn tíu; er þat 
ætlan mín, at menn fylgi“. Finnbogi mælti: 
„Þat er þér mjök oft, at þú undrast þat, þó at 
þú sjáir menn; þykkir oss vel, hvar sem svein- 
ar leika sér“. Ok er þeir ríða fram hjá, hleypr 
Jökull fyrir þá með tíunda mann. Finnbogi 
heilsaði honum vel, ok frétti hvat hann vildi. 
Jökull sagði: „Kalla má at ek eiga ekki erendi 
við þik, sem þó má vera er fyrir þat gangi. 
Þykki mér Þorkell ekki litt hafa dregizt til ó- 
þokka við mik; beðit þeirar konu, er ek vildi 
umsjá veita; er honum þat ofdul, at ganga í 
mót oss frændum“. Finnbogi segir: „Þó at þér 
þykki Þorkell mágr minn ekki skjótlegr mjök, 
þá er hann þó ekki uppburðaminni um þat er 
til kvennanna heyrir enn þér garparnir“. Jökull 
leggr spjóti til Þorkels ok stefnir á hann miðj- 
an; í því brá Finnbogi sverði ok hjó í sundr 
spjótskaftit milli handa honum. Finnbogi hljóp 
af baki ok mælti: „Mér skaltu nú fyrr mæta, 
Jökull, því at yðr mun forvitni á Vatnsdælum 
at vita, hvat ek má“. Jökull þrífr eitt spjót 
ok leggr til Finnboga í skjöld hans ok gekk í 
sundr spjótskaftit. Í þessi svipan þá hlaupa 
fram tveir menn, ok váru þeir bræðr þar komn- 
ir, Þórir ok Þorsteinn, ok gengu þegar í milli 
ok skildu þá.  Þóttust þeir vita, þegar Jökull 
hvarf, hvat hann mundi fyrir ætlast. Hafði 

hann tekit sér menn á næstum bæjum. Síðan 
þeir váru skildir, ríðr Finnbogi heim til Borgar, 
ok búast þeir við boði vel ok virðulega. Einn- 
hvern dag ríðr Finnbogi til Hofs, ok býðr þeim 
Þóri ok Þorsteini til boðs með sér. Þeir þökk- 
uðu honum vel ok kváðust gjarna vilja eiga 
gott við hann; enn sögðu Jökul stirðan í lyndi 
ok ómjúkan, — „munu vér annathvárt fara all- 
ir eða engi várr“.  Ríðr Finnbogi heim eftir 
þat, ok einnhvern dag fyrir boðit ríða þeir til 
Borgar, Þórir ok Þorsteinn, at finna Finnboga, 
ok sögðu, at þeir mundu heima sitja um boðit. 
Finnbogi mælti: „Vel fari þit með ykkru máli“. 
Hann gaf Þorsteini sverð harðla vel búit ok. 
hinn bezta grip, enn Þóri fingrgull, er vá eyri, 
ok kvað Hákon jarl hafa gefit sér mág sinn. 
Þeir þakka honum harðla vel ok ríða heim; 
hafði Jökull alt í spotti við þá bræðr sína. Svá. 
er sagt, at þeir sitja at veizlunni at Borg, ok 
verðr ekki til tíðenda; ferr veizlan vel fram, 
ok at henni lokinni segir Finnbogi, at þau Þor-. 
kell skulu þar sitja um vetrinn hjá honum. Þor- 
grímr kveðst ætla, at Þóra mundi heim vilja. 
með honum. Þóra segir: „Þetta kýs ek at. 
vera hér hjá Finnboga; mun oss þat bezt gegna, 
at hafa hans ráð sem mest; enn ek skal koma. 
faðir minn, þik at finna enn, þá er stundir líða“.. 
Eftir þat ríða brott boðsmenn hvárratveggju vel. 
sæmdir með góðum gjöfum. 

32. Þat er eitthvert sinn, er Þorkell mælti 
til Þóru: „Nær ætlar þú at finna föður þinn, 
sem þú hézt honum“? Henni kvaðst harðla gott 
þykkja hann at finna, enn kvað þat hugboð 
sitt, at hon sæi eigi síðr fyrir hans kosti, þó 
at þau sæti eigi síðr heima þar enn rækist ann- 
arsstaðar. Þorkell segir: „Veit ek, at þú 
mælir þetta sakir vinar þíns Jökuls, enn ek 
óttast hann alllítit, ok skal ekki fara at síðr“. 
Ok einn morgin snemma var Þorkell á fótum, 
ok spurði Finnbogi, hvat hann skyldi. Hann 
kveðst skyldu ríða með Þóru norðr í Bólstað- 
arhlíð. Finnbogi kvað þat ráð, at ríða hvergi, 
— „veit ek at Þóra, vinkona mín, mun mik 
ráða láta“. Hon kvað það satt. Þorkell kvaðst 
ráðinn til at fara, ef Finnbogi bannaði eigi. 
Hann kvaðst eigi banna vilja, — „enn spurt 
hefi ek, at Jökull reið norðr til Skagafjarðar 
fyrir fám nóttum; þykki mér eigi vita mega, 
hversu ferðir yðrar berr saman“. Eftir þetta 
ríða þau vestan tvau saman, ok einn hlaupandi 
sveinn með þeim; ríða þar til er þan koma í 
Hlíð; var við þeim tekit harðla vel. Maðr er 
nefndr Þórarinn; hann bjó á Víðimýri í Skaga- 
firði; hann var mikilmenni og goðorðsmaðr, ok 
átti son er Vilmundr hét. Þórarinn var skyldr 
þeim Hofssveinum, ok var hin mesta vinátta 
með þeim Jökli; enn öllum öðrum þótti Þórar- 
inn it mesta illmenni ok ofmetnaðarmaðr mik- 

ill. Jökull var þá kominn á Víðimýri. Ok er 
hann hafði þar eigi lengi verit, spyrr hann af 
hlaupandi mönnum, at Þorkell ok Þóra kona 
hans váru komin í Bólstaðarhlíð. Ok litlu síð- 
ar býst hann heim at ríða. Þórarinn undrað- 
ist, er hann vildi svá skjótt ríða; kyað hann 
- Slíkt gera undarlega ok ófrændsamlega við sik. 
Jökull kvaðst þá fara vilja. Þórarinn reið þá 
á leið með þeim vestr í skarðit til bæjar þess, 
er í Vatnshlíð heitir, ok eftir þat hverfr hann 
aftr, enn þeir ríða þrír saman þar til er þeir 
koma í Bólstaðarhlíð; var þá áliðinn dagr nökkut. 
Ein kona var úti, ok heilsaði vel Jökli; því 
at hon hafði oft sét hann. Hann spurði, hvárt 
Þorkell væri þar. Hon kvað svá vera. „Þá 
skaltu“, segir Jökull, „biðja hann út ganga. 
Seg at ek vil finna hann“. Hon gerði svá. 
Sátu þeir mágar í stofu; var fátt manna heima. 
Svartr hét nautamaðr Þorgríms bónda, bæði 
mikill ok sterkr. Þorgrímr bað Þorkel fara 


varlega. Þeir tóku vápn sín báðir ok gengu 


út. Þorgrímr var þá gamlaðr mjök. Þorkell 
heilsaði Jökli. Hann segir: „Þess skaltu nú 
víss verða, hversu heilan ek vil þik“, ok lagði 
til hans spjóti ok stefndi á hann miðjan; ok 
í því hljóp út Svartr nautamaðr, ok hafði stál- 
húfu á höfði mikla ok ákaflega forna ok skjöld 
fyrir sér, enn ekki hafði hann höggvápn annat 
enn hann reiddi mykireku sína um öxl. Oker 

Svartr sér athöfn Jökuls, slær hann þegar til 
hans með rekunni, ok í sundr spjótskaftit milli 
handa Jökli. Jökull bað hann fara þræla arm- 
astan. Svartr mælti: „Ef þú ríðr eigi skjótt 
á brott, skal ek slá annan við eyra þér“. Þor- 
kell lagði þá spjóti til Jökuls ok í skjaldar- 
sporðinn, svá at hann klofnaði, ok hljóp spjótit 
Í rist Jökli ok varð þat allmikit sár. Fylgdar- 
menn Jökuls sóttu at Þorgrími. Jökull hljóp 
þá at baki Þorgrími, ok hjó með sverði í höfuð 
honum. Hann hafði hjálm á höfði, ok beit eigi 
sverðit heldr enn með skíði væri slégit. Jök- 
nl undraði þetta mjök, því at þat sverð hafði 
hann reynt áðr allvel bíta. Þorkell lagði þá 
til fylgdarmanns Jökuls ok þegar í gegnum 
hann. Þá mælti Þorgrímr: „Þat er ráð, Jök- 
ull at ríða heim; mun þér þetta verða engi 
sæmdarför at sinni“. Jökull sá, at þetta mundi 
svá fara, með því at hann mæddi mjök blóð- 
rás, ok þat, at Svartr stóð með reidda rekuna 
ok var búinn at slá hann með, ok. þótti honum 
þat mest svívirðing; ok við þetta alt saman 
stígr Jökull á bak, ok riðr brott við annan 
mann, ok unir stórilla við sína ferð; kemr 
heim, ok er lengi áðr hann vefðr græddr. 
Spyrjast nú þessi tiðendi, ok þykkir Jökull hafa 
ilt af beðit. 

33. Þessu næst kom út skip af hafi í Hrúta- 
fjörð á Borðeyri, ok hét Bergr stýrimaðrinn, ok 

kallaðr Bergr rakki. Hann var hinn gervi- 
legsti maðr ok fríðr sýnum. Hann var kváng- 
aðr, ok hét Dalla kona hans, ok var kvenna 
vænst ok kynstór, 'ok kvenna högust á alla 
hluti. Þessi Bergr var systurson Finnboga 
hins ramma, ok hét Þorný móðir hans, sú in 
sama at Skíði flutti á brott at óvilja Ásbjarnar 
“ föður hennar. Þegar Finnbogi frétti þat, ríðr 
hann til skips, ok fagnar vel Bergi frænda sín- 
um; býðr þeim heim til sín, ok þat þiggja þau, 
ok fara heim til Borgar. Hallfríði fanst heldr 
fátt um við þau, enn Finnbogi var harðla glaðr, 
ok veitti þeim stórlega vel. Líðr af vetrinn, 
ok talast þeir við frændr, ok bað Finnbogi 
" Berg þar vera lengi hjá sér, enn senda utan 
skip sitt, ok þat ráða þeir af. Fá mann fyrir 
skipit; var þat frændi Döllu, suðreyskr maðr at 
ætt, sem þau váru bæði. 

öd. Grímr hét maðr, er bjó á Torfustöðum. 
Hann var ungr maðr ok ókvángaðr; var faðir 
hans dauðr: hann var vel ættaðr, ok var gervi- 
legr maðr; þau váru skyld mjök ok Véfriðr 
kona Sigurðar at Gnúpi. Grímr bað systur- 
dóttur þeira bræðra at Hofi, ok þan ráð skyldu 
takast um vetrinn; er þá boðit mönnum til. 
Grímr var ok mjök skyldr Möðrvellingum, ok 
fyrir því bauð hann þeim Finnboga, ok öllum 
þeim sem þau vildu með sér fara láta. Þeir 
bræðr Þórir ok Þorsteinn buðu ok Finnboga; 


s 

hann kvað mága sína hafa boðit sér áðr, enn 
kvaðst kunna þeim þökk fyrir. Líða nú stund- 
ir ok vetrar; gerir veðr hörð, svá at rekr á 
hríðir. Ok þann sama dag, er til boðsins skyldi 
koma, búast þeir frændr Finnbogi ok Bergr, 
enn ekki var áreitingr, at fleira mætti fara. 
Síðan ráðast þeir til ferðar. Gekk Finnbogi 
fyrir þar til er þeir koma at Vatnsdalsá; var 
hón allólíkleg til yfirferðar; var krapaför á mik- 
il, enn lögð frá löndum; þeir binda saman vápn 
sín, ok höfðu lokkápur fótsíðar. Bergr hafði 
engi orð um, enn þótti ólíklegt, at þeir mundu 
yfir komast. Ok eftir þat leggjast þeir til 
sunds báðir; bað Finnbogi Berg halda undir 
belti sér; legst hann svá, at hryðr um krapit, 
ok með færleik hans komast þeir yfir ána, ok 
ganga þar til er þeir koma til Hofs. Váru 
boðsmenn allir komnir; ganga þeir inn. Eldar 
váru stórir í eldaskálanum, ok sátu þar nökk- 
urir menn á langknokkum; váru þeir þar allir 
bræðr. Kolr hét maðr; hann var ráðamaðr at 
Hofi, mikill maðr ok sterkr, ok hinn ódælsti. Þeir 
ganga nú innar hjá eldinum. Finnbogi gekk 
fyrir. Ok er þeir koma gegnt þar sem Jökull 
(sat), þá stingr hann höndum við Bergi, ok 
hrindr honum, ok stakar hann at eldinum, ok 
berr hann at honum Kol, er hann annast um 
eldinn eða eldana; hann hrindr Bergi þegar, 
ok bað hann eigi hlaupa á sik. SADnNOgI sér 

þat, ok þrífr annarri hendi loðkápuna milli 
herða Bergi, ok réttir hann upp annarri hendi 
með öllum vápnum, enn annarri hendi styðr 
hann á herðar Jökli, ok steðjar upp yfir hann 
með öllum sínum búnaði, ok kom standandi 
niðr, ok undruðust allir þenna færleik. Þeir 
hljópu þá upp bræðr ok tóku við vápnum þeira 
ok vásklæðum, enn fengu þeim þur klæði, ok 
eftir þat gengu þeir til bekkjar Gríms brúð- 
guma. Sat Finnbogi á aðra hönd honum; fór 
veizlan fram it bezta ok at lokinni váru gjafir 
gefnar. Þórir gaf Finnboga stóðhross þan, er 
eigi váru í Vatnsdal önnur betri, enn Þorsteinn 
gaf honum hjálm ok spjót, góða gripi. Finn- 
bogi þakkaði þeim vel. Ok er menn váru bún- 
ir, gekk Bergr enn rakki at Kol ok slær exar- 
hamarshögg í höfuðit, ok fell hann þegar í ó- 
„vit; hlaupa þá hvárirtveggju til vápna. Enn 
með því, at margir urðu meðalgöngumenn, þá 
skilja þeir at sinni. Ok um sumarit eftir kemr 
skip af hafi it sama, sem Bergr átti; ok þetta 
sama sumar skorar Jökull Finnboga á hólm, 
enn Þorsteinn Bergi enum rakka, ok þessu játa 
þeir, ok ákveða dag nær þeir skulu finnast. 
Ok er at þeiri stundu kemr, segir Dalla þeim 

frændum, at henni gazt ekki at þessi ætlan, 
— „skal ek gera þat veðr, at hvárki yðr né 
öðrum mönnum sé úti vært“. Finnbogi bað 
hana eigi þat gera; kvað þá skömm mundu 

alla æfi upp vera, ef þeir gengi á heit sín, ok 
mundi þeim virt til hugleysis. Dalla kvaðst 
á þat hætta mundu heldr enn hon misti bónda 
síns. Ok eigi varð at hégóma. Svá mikil hríð 
kom á, at þat var með miklum ólíkendum, hverr 
stormr var eða snjáfall; var ok svá sagt, at 
Finnboga þótti allilt, enn þat ætlaði hann, at 
engi þeira mundi koma. Þá sitja þeir heima. 
Veðrit hélzt þrjár nætr, ok er upp létti, þótt- 
ust menn engan stað sjá snjóvarins; þat spurð- 
ist ok, at þeir Hofssveinar höfðu komit á mótit, 
og þat með, at Jökull hafði reist Finnboga níð 
allhæðilegt, þar sem þeir skyldu fundizt hafa. 
Spyrjast nú þessi tíðendi, ok þykkir mönnum 
allmjök þetta hata ávorðit fyrir Finnboga ok 
aftrdrepa mikil hans virðingar. Sjálfum honum 
þótti þetta svá ilt, at engan hlut hafði honum 
þann til handa borit, at hann yndi verr við, 
ok lagði hina mestu fæð á Döllu. Liðr nú af 
vetrinn. Þau Finnbogi áttu þrjá sonu; hét 
einn Gunnbjörn, annarr Þórir, þriði Eyjólfr, ok 
váru allir hinir vænlegstu menn. 

35. Um sumarit býr Bergr skip sitt, ok 
ætluðu þau at sigla. Lætr Finnbogi flytja 
varnað þeira til skips. Þorkell ok Þóra váru 
þá með Finnboga. Ok er Bergr er búinn, ríða 
þeir Finnbogi ok Þorkell með honum; Hrafn 
hinn litli fór ok með nökkura klifjahesta; ríða 
þeir þar til er þeir koma mjök Elfa vestr af 

hálsinum Hrútafjarðarhálsi. Hrafn hafði farit 
fyrr. Ok er þeir ríða ofan fyrir hálsinn, bíðr 
Hrafn þeira. Finnbogi spurði, hví hann færi 
eigi — „eða sér þú nökkut til tíðenda“? Hann 
kvað heldr þat, — „ek sá hér undir brekkuna, 
ofan fyrir oss, at hestar tveir kómu fram meðr 
söðlum; þá hljópu fram tveir menn með vápn- 
um, ok tóku hestana, ok leiddu upp undir 
brekkuna; er þat ætlan mín, at fyrir yðr muni 
setit, ok mun vera fleira manna enn ek hefir 
sét; er þat ráð mitt, at snúa aðra leið, ok eiga 
ekki við þá“. Finnbogi segir: „Þeir einir, 
munu Vera, at eigi munu fúsari mik at finna 
enn ek þá; verði fundr várr sem má; eigi 
skulu vér bera níðingsorð þetta sinn, svá at 
vér flýim fyrr enn vér þurfim, eða þolim ó- 
heyrilegar skammir“. Eftir þat ríða þeir á 
einn grjóthól; sjá þá hvárir aðra; var þar kom- 
inn Jökull Ingimundarson ok Þórarinn frændi 
hans, Vilmundr son hans, ok Kolr ráðamaðr; 
váru þeir tólf saman, ok allir hinir víglegstu. 
Þeir Finnbogi leystu upp steina nökkura þar 
til er þeir koma at. Jökull mælti þá: „Þat 
er nú ráð at minnast exarhamarshöggsins, Kolr“. 
Þá hljóp Kolr fram ok lagði spjóti til Bergs 
ok kom í skjöldinn; Bergr bar af sér skjöldinn 
við, ok í því lagði Jökull til Bergs ok í háls- 
stefnit frammi fyrir hóstinn; þetta sá Finnbogi 
ok brá sverði ok hjó í sundr spjótskaftit. Þór- 

arinn sótti at Þorkatli, ok tveir menn með hon- 
um. Þorkell varðist vel ok drengilega, ok fell 
við góðan orðstir. Bergr lagði til Kols ok í 
gegnum skjöldinn ok fyrir brjóst Kol, ok fell 
hann á bak aftr, ok í því sló Finnbogi hann 
með steini í höfuðit, svá at í smán mola lamd- 
ist haussinn, ok fekk hann bráðan bana. Finn- 
bogi lagði þá til Jökuls í gegnum skjöldinn ok 
svá lærit, ok varð þat allmikit sár. Vilmundr 
sótti þá at Bergi ákaft mjök ok tveir menn 
með honum. Bergr lagði til annars ok í gegn- 
um hann; í því var annarr kominn upp at baki 
honum; Bergr snaraðist þá við, ok slæmdi til 
hans sverðinu annarri hendi ok tók sundr í 
miðju. Vilmundr lagði þá til Bergs, ok þat 
sér Finnbogi, at hann var hlífarlauss, ok snýrr 
þar til, ok í því leggr Vilmundr í gegnum Berg 
ok kippir at sér sverðinu. Bergr leit til, ok 
brosti at ok mælti: „Minni verðr nú liðveizla 
mín við þik, Finnbogi frændi, enn ek vilda, 
ok vel hefir þú alit mik í vetr“. Hann vefr at 
sér klæðin ok sezt niðr. Finnbogi hleypr at 
Vilmundi ok klýfr hann í herðar niðr. Jökull 
leggr þá til Finnboga, enn annarri hendi slær 
hann með sverðinu ok af Bergi höfuðit. Finn- 
bogi hjó til Jökuls, svá at í beini nam stað. 
Hrafn litli var sárr mjök, ok hafði drepit einn 
af fylgdarmönnum Þórarins goða. Þeir sóttu 
þá fim at Finnboga; hann hjó þá til beggja 

handa, ok gekk í móti þeim it drengilegsta. 
Þórarinn gekk fast at móti; var hann fullhugi 
ok rammr at afli. Finnbogi sló hann með steini, 
ok kom utan á vangann, ok steyptist hann 
þegar; Finnbogi hjó eftir honum, ok tók hann 
sundr í miðju; varð hann þá mannskæðr. Ok er 
þeir höfðu barizt um hríð, þá sá þeir tíu manna 
reið, ok riðu ákaflega mikit; váru þeir þar 
komnir bræðr Jökuls, ok gengu þegar í milli 
þeira. Jökull var þá óvígr ok harðla mjök sárr; 
stóðu þeir fim upp ok allir mjök sárir. Finn- 
bogi var mjök móðr enn ekki sárr. Þórir 
mælti: „Hér eru vorðin tíðendi mikil ok óþörf“. 
Finnbogi svarar: „Vorðin eru þau, at ek mun 
aldri bætr bíða, ok þat hafða ek ætlat nú, at 
vit Jökull mundim eigi oftar finnast þurfa, enn 
nú mun þat á yðru valdi“. Þórir kvað þá 
hætta skyldu; duga þeir þá at þeim mönnum, 
sem lífs var ván. Finnbogi flytr heim Berg 
frænda sinn ok heygir hann skamt frá Borg; 
stendr þar enn haugr hans. Spyrjast nú þessi 
tíðendi, ok þykkir fundr enn harðasti vorðinn, 
ok Finnbogi hafa enn sýnt þat, at hann er af- 
burðarmaðr annarra manna í sinni framgöngu. 
Döllu þótti mikill skaði um bónda sinn; hon 
bað Finnboga fá sér Gunnbjörn son sinn til 
fóstrs; þótti sér þat yndi, at hafa með sér nökk- 
urn Bergi skyldan. Enn með því at Finnbogi 
vissi, at hon var rík mjök ok stórauðig, ok þat 

annat, at hon hafði sárt“ af beðit ok mikit af 
hlotit þeira fundi, þá lætr hann þat eftir henn- 
ar bæn; fær henni í hendr Gunnbjörn son sinn; 
var hann þá sex vetra eða sjanu. Hann fekk 
henni ok í hendr fimtán hundruð mórend, ok 
fimtán vararfeldi, ok sendi Bárði á Grænmó. 
Eftir þat fór hon utan, ok átti enn bezta garð; 
skar hon þegar Gunnbirni skrúðklæði ok skarlat. 
Hon fór norðr á Grænmó, ok færði Bárði bónda 
gjafirnar; leizt Bárði allvel á sveininn. Ok þat 
var einn dag, at Bárðr spurði, hvárt Gunnbjörn 
vildi glíma við annan pilt. Hann bað Döllu 
ráða. Síðan glíma þeir þrjár lotur, ok þótti 
Bárði mjök jafni, ok bað þá hætta. Gunn- 
björn kvaðst eigi hætta vilja, ok hleypr undir 
ok rekr niðr svá, at þegar gengu Í sundr þrjú 
rifin í piltinum; hann kvaðst þá hætta vilja. 
Bárðr kvað ekki logit til föðursins, ok gaf hon- 
um gullhring, er stóð sex aura, ok kvað gott 
í vánum síðar, at hann mundi afbragðsmaðr 
verða; kvað þenna verit hafa fimtán vetra ok 
þó enn knásta, enn Gunnbjörn var þá átta vetra. 
Eftir þat fara þau á brott með enum beztum 
gjöfum. Vex Gunnbjörn upp með Döllu þartil 
at hann er tólf vetra; var hann þá. svá mikill 
ok sterkr, (at hann þótti) mikit atbragð annarra 
manna.  Rauðr hét víkingr, er beðit hafði 
Döllu, ok hafði Gunnbjörn fyrir sezt skarplega, 
ok hafði Rauðr brott farit í illu skapi. Nú er 

svá komit, at Dalla fær Gunnbirni skip ok legst 
hann í hernað, ok er hverjum fræknari í fram- 
göngu; herjar hann á víkinga, hvar sem hann 
kemr fram; ok at áliðnu sumri finnast þeir 
Rauðr víkingr undir ey einni; slær þegar í bar- 
daga með þéim; hafði Rauðr dreka ágætan; 
var hann bæði harðr ok illr viðreignar; fellr 
lið af hvárumtveggjum. Þá mælti Gunnbjörn: 
„Viltu glíma við mik, Rauðr“? „Hversu gamall 
ertu“? segir Rauðr. „Ek em nú tólf vetra“, 
segir hann. „Þá þykki mér til lítils vera eða 
engis at glíma við þik; enn þó skaltu ráða“. 
Eftir þat taka þeir at glíma lengi, ok er Gunn- 
björn aflaminni ok forðar sér meir. Rauðr sækr 
með ákefð ok þar til at hann mæðist. Gunn- 
björn sækir þá eftir megni þar tilerRauðr fellr,; 
Gunnbjörn hafði einn tygilknif á hálsi, er fóstra 
hans hafði gefit honum; ok með því at hann 
hafði ekki vápn til, þá tekr hann þenna litla 
kníf ok sker af Rauði höfuðit með. Eftir þat 
tekr Gunnbjörn dreka þann enn góða ok alt 
þat góz, er Rauðr hafði átt, enn lætr fara menn 
í friði með sitt góz, ok kalla þeir hann enn 
bezta dreng. Ferr hann um haustit til fóstru 
sinnar; sitja þar um vetrinn glaðir; skortir eigi 
fé ok gott yfirlæti. 

30. Svá er sagt, þá er kristni var boðuð á 
Íslandi, sá fagnaðr, er öllum hefir mestr vorðit, 
at engi varð fyrr til né skjótari enn Finnbogi 

enn rammi at játa því með Þorgeiri móður- 
bróður sinum; var hann ok jafnan síðan for- 
mælandi þat at styrkja ok styðja, sem hinir á- 
gætustu menn boðuðu; varð ok sjálfr vel krist- 
inn. Þat er sagt eftir fall Bergs ins rakka, 
at Hallfríðr fæddi barn; lét Finnbogi þegar kalla 
eftir Bergi frænda sínum; unni hann honum 
einna mest sona sinna. Bersi hét maðr; hann bjó 
í Hvammi í Vatnsdal; hann var skyldr þeim 
Hofsveinum; höfðu þeir kvæntan hann ok lagit 
til fé með honum; hafði hann áðr verit hleypi- 
piltr þeira bræðra; enn var nú vorðinn gildr 
maðr ok lagamaðr mikill. Þéssi maðr eggjaði 
þá bræðr jafnan til mótgangs við Finnboga. 
Jökull lá lengi í sárum, ok varð þó heill. Þess 
er getit eitthvert sinn, at Finnbogi hafði riðit 
til Gnúps at finna Sigurð, ok áðr hann riði á 
brott, kemr hann í Hvamm at finna Bersa, ok 
mælti: „Svá er mér sagt, Bersi, at þú sér 
mjök spillandi um lyndi frænda þinna, ok mjök 
æsandi þá á hendr mér; enn þar sem þú ert 
lítilsverðr hjá þeim, þá skal ek svá finna þik 
eitthvert sinn, at þú skalt aldri þrífast“. Bersi 
segir: „Ek hefi lítit atgert hér til, enn þat 
skal vita ok til eiga at segja, at engi skal þér 
grimmari enn ek“. Finnbogi sat á baki ok reið 
at honum ok sló hann kinnhest, svá at þegar 
fell hann í óvit, ok kvað Finnbogi ekki vápn 
á hann berandi; bað hann svá annars verra 

bíða; ríðr hann heim ok lætr kyrt um. Þat 
var einn tíma, at þau Finnbogi ok Hallfríðr 
ríða norðr til Ljósavatns; tók Þorgeirr við þeim 
báðum höndum, ok varð þeira kvámu stórlega 
feginn. Litlu síðar kom þar sendimaðr utan 
ór Vík, ok sagði Ásbjörn krankan mjök, ok 
bað Þorgeir koma út þangat, enn þau vissu 
eigi, at Finnbogi væri þar kominn. Eftir þetta 
ríða þan út öll saman; verðr alt fólk þeim stór- 
lega fegit, ok var Ásbjörn mjök sjúkr; skipar 
hann til um þá hluti, sem hann vildi sín um- 
ráð standa láta; sagði, at Finnbogi átti fé at 
"taka alt eftir hans dag, ok kvað honum unna 
stórvel at njóta; bað þau hjón gera þat tillæti 
við sik, at láta heita eftir honum; kvaðst þess 
vænta, at nökkur hamingja mundi fylgja. Eftir 
þat fá þeir honum prest at veita honum þá 
hluti, er hann þurfti nauðsynlega, ok síðan 
þröngir hann sóttin, svá at þar af deyr hann; 
bjuggust síðan brott með lík hans, ok fór fjöldi 
með utan þaðan. Ok er þeir ríða utan Flat- 
eyjardalsheiði, ok um kambinn Almannakamb, 
-— enn annarr heitir Finnbogakambr, — þá 
bað Þorgeirr þá stíga af hestum sínum; var 
veðrit gott ok heitt, ok mæddust hestarnir und- 
"ir börunum; þeir gerðu svá. Þá mælti Þor- 
geirr til Finnboga: „Méð því frændi, at þat 
er líkara at frestist kvámur þínar norðr hingat, 
þá viljum vér biðja þik, at þú sýnir hér nökk- 

ura aflraun, er bæði eru hjá frændr þínir ok 
vinir“. Finnbogi spurði, hvat hann vildi helzt 
at hann gerði, eða vili þér at vér glímim? 
Þorgeirr kvað þat ekki gaman mundu vera. 
Finnbogi leggr þá af sér kápuna; var maðrinn 
bæði mikill ok veglegr, miðmjór ok herðibreiðr, 
limaðr manna bezt ok hærðr vel, hverjum manni 
fríðari ok hinn kurteisasti, ok allra manna her- 
mannlegastr undir vápnum; ok þat viljum vér 
segja, at fáir eða engir muni sterkari verit hafa 
á, Íslandi, þeira er einhamir hafa verit. Finn- 
bogi gengr þar at sem einn steinn mikill stóð 
jarðfastr; hann hnykkir upp steininum, ok sýnd- 
ist flestum mönnum ólíklegr til hafs fyrir vaxt- 
ar sakir; hann tekr tvá steina ok leggr á hinn 
mikla steininn, tekr upp alla saman á bringu 
sér, og gengr með eigi allskamt, ok skýtr niðr 
síðan, svá at steinninn, gekk eigi skemra niðr 
enn tveggja alna niðr í jörðina, ok heyrum vér 
þat sagt, at lítil merki sjái nú þess ens mikla 
steinsins, enn hina sjái tvá, er hann lagði á 
ofan. Þorgeirr bað hann hafa þökk fyrir, — 
„er þat líkast, at þessi aflraun, þó at þú kallir 
eigi mikla, sé uppi með Ísland er bygt ok þitt 
nafn kunnigt hverjum manni“. Eftir þat búa 
þeir ferð sína, ok létta eigi fyrr enn þeir koma 
til Ljósavatns; var Ásbjörn jarðaðr ok þótti verit 
hafa it mesta mikilmenni. Enn þat varð ráð þeira, 
at vilja Þorgerðar, at hon skyldi búa á Eyri með 

umsjá Þorgeirs bróður síns. Ok eftir þat býst 
Finnbogi heim með sitt föruneyti; þiggja þan 
þar ágætar gjafir, ok skilja með mikilli vináttu 
ok ríða þá til Eyjafjarðar; fann Hallfríðr þar 
frændr sína ok vini, ok þágu góðar gjafir. Sið- 
an ríða þau vestr til Víðidals, ok koma heim 
til Borgar; varð alt fólk þeim stórlega fegit. 
Þann sama vetr fæddi Hallfríðr sveinbarn ok 
skyldi heita Ásbjörn, ok var enn vænlegsti, ok 
þegar hann var nökkura vetra sendir Finnbogi 
hann norðr á Eyri til Flateyjardals Þorgerði 
móður sinni; fæddist hann þar upp ok kváng- 
aðist, ok var it mesta hraustmenni. Er þar 
komin mikil ætt frá honum ok stórmenni. Þau 
Finnbogi áttu ok son er Þorgeirr hét, ok kallaðr 
eftir Þorgeiri goða; ok þat vilja menn segja, 
at þau ætti sjau syni, ok alla ina efnilegstu 
menn ok ina hraustustu. 

87. Á einu sumri kom skip í Hrútafjörð, 
ok átti sá maðr hálft, er Loðinn hét, enn hálft 
átti Gunnbjörn Finnbogason; ferr hann þegar 
heim til Borgar ok verða þau hjón honum stór- 
lega fegin. Loðinn ferr til Hofs með annan 
mann, ok þá vist méð Jökli. Gunnbjörn var 
hverjum manni meiri ok vænlegri, ok líkr mjök 
föður sínum; var hann þá fimtán vetra gamall. 
Svá er sagt, at leikar váru í Hvammi at Bersa, 
er fyrr var getit; svá var ok jafnan leikit at 
Hofi. Gunnbjörn reið jafnan til leika í Hvamm; 

ok þótti Finnboga þat hvergi betr er hann fór 
jafnan einslega; bað hann gera annathyárt at 
fara eigi eða margmennari ella. Bersi var jafn- 
an í illu skapi er hann kom, ok lét sem dólg- 
legast. Þat var einn dag, ér Gunnbjörn reið 
vestan til Hvamms til leiks ok fjórir húskarlar 
með honum; kómu þeir í Hvamm, ok var kom- 
inn fjöldi leikmanna. Þar var kominn Jökull 
frá Hofi ok hans menn ok var talat margt um 
glímur.  Spurði Jökull, ef Gunnbjörn vildi 
glíma, — „muntu vera sterkr maðr sem faðir 
þinn“. Hann kvað lítinn knáleik sinn; kvaðst 
ok eigi vera gamall mjök. Þá mælti Bersi: 
„Þat þykkir oss ráð, at þeir Gunnbjörn glími 
ok Jökull; mun hann vera vel knárr, þar sem 
hann er son hans Víðdæla goða, at engir skulu 
nú þora til jafns at leika við; finnu vér þat 
Vatnsdælar, at Ingimundr er allr, er synir hans 
þola bæði sínar skemdir ok annarra frænda 
sinna“. Eftir þetta taka menn til leiks; var 
Gunnbirni skipat Í móti Jökli; gengust þeir at 
fast ok gerðu langa lotu ok fell Jökull á kné. 
Þá var um rætt, at: þeir mundi hætta ok kalla 
jafni. Jökull vill þat eigi, ok gerðu þeir lotu 
aðra, ok fell Gunnbjörn á kné. Þá gengu menn 
at ok báðu þá hætta. Jökull kvað ekki reynt 
vera. Eftir þat taka þeir til it þriðja sinn. 
Gunnbjörn leysir þá til ok hleypr undir Jökul, 
ok þrífr hann upp á bringu sér, ok setr niðr 

innar við pallinn mikit fall. Þeir Jökull ok 
Bersi hljópu til vápna, ok váru haldnir; eftir 
þat skilja þeir leikinn; ríða þeir Hofsmenn þeg- 
ar í brott ok svá Bersi. Gunnbjörn býst ok 
'heim. Ingibjörg hét heimakona þar í Hvammi, 
væn ok vinnugóð, ok af góðum ættum; hon 
hafði jafnan vel tekit við Gunnbirni, ok þjónat 
honum jafnan er hann kom; gerði hann ok jafn- 
an margtalat við hana; hon-gekk at Gunnbirni 
ok bað hann eigi ríða ina sömu leið aftr, sem 
hann hafði þangat riðit—“ er þat ætlan mín at 
þeir siti fyrir þér“. Hann kveðst þat eigi hirða, 
— „man ek ríða sem leið liggr bæði um Vatns- 
dal ok Víðidal, hvárt sem ek em lengr eða 
skemr á Íslandi“. Ríða þeir brott ok þar til 
er gatnamót er, ok lggr þá önnur vestr til 
Vídidals; þar hlaupa menn upp fyrir þeim; var 
þar Jökull með hinn níunda mann. Hann bað 
Gunnbjörn af baki stíga— „skal nú vita, hvárt 
þú ert betr vápnfimr enn glímufærr“. Gunn- 
björn kvað hvárttveggi með litlu móti, hleypr 
hann af baki ok hans menn. Jökull lagði þeg- 
ar til hans í skjöldinn. enn skjöldr hans var ör- 
uggr, svá at ekki gekk á. Gunnbjörn brá 
sverði ok hjó til Jökuls ok klauf allan skjöld- 
inn öðrum megin mundriða; Jökull varð ekki 
sárr. Þar er tilattaka sem Finnbogi er heima 
at Borg. Hallfríðr spurði um daginn, hvar 
Gunnbjörn væri. Finnbogi kvað hann farit hafa 


FINNBOGÁ SAGA. 79 


til leiks; hon kvað slíkt undarlegt at láta son 
sinn fara svá einslega í hendr óvinum sínum, 
— „við slíka ójafnaðarmenn sem at eiga er“. 
Finnbogi kvað þat satt vera; bað Hrafn litla 
taka hest sinn; þat gerði hann; ríðr Finnbogi 
enn Hrafn hljóp fyrir; ríðr hann vestan sem 
leið liggr þar til er hann sér bardagann, ok í 
því er hann kom at, leggr Gunnbjörn til Bersa 
í gegnum skjöldinn ok svá í lærit, ok varð þat 
mikit sár. Þá lagði Jökull til Gunnbjarnar í 
skjöldinn, enn hann var svá harðr at ekki hbítr 
á, ok stökk af upp spjótit ok í viðbeinit, ok 
í því kom Finnbogi at ok leggr til Jökuls, svá . 
at þegar stóð í beini. Þá mælti Finnbogi: 
„Þat er nú ráð Bersi at ganga vel fram, ok 
gjalda kinnhestinn“. Hann hjó þá til Bersa, ok 
af höfuðit, svá snögt, at þat kom milli herða 
húskarli hans, svá at hann fell þegar í óvit. 
Eftir þat er Finnbogi svá ákafr, at hann höggr 
á tvær hendr, ok eigi létta þeir fyrr enn falln- 
ir eru fim fylgdarmenn Jökuls, enn hann með 
öllu óvígr. Þá mælti Gunnbjörn til Finnboga: 
„Látum nú vera, fyrir því at þeir eru nú yfir- 
komnir, ok með öllu sigraðir; er þér gott við 
þat at una, at Jökull hefir jafnan með fjöl- 
menni at þér farit, ok látit menn sína, enn bor- 
it sik aldri heilan af ykkrum fundi; mundi þat 
ok mál manna í Noregi eða annarsstaðar, þar 
sem þú ert mest ágættr af hreystiverkum, at 

þér væri lítilræði í at skifta höggum við Vatns- 
dæla, þó at þú dræpir hvern at öðrum“. Finn- 
bogi gerir þetta eftir bæn Gunnbjarnar, at þeir 
skilja, eru þeir Jökull eftir fjórir lífs, ok allir 
mjök sárir, enn þeir feðgar ríða heim með sína 
menn. Spyrjast nú þessi tíðendi, ok er Jökull 
“ heim fluttr sárr mjök með sína menn. 

38. Svá er sagt at austmenn verða þessu 
stórlega reiðir, er Jökull hafði setit fyrir Gunn- 
birni, ok fóru þegar á brott frá Hofi, ok váru 
at Gnúpi, þat sem eftir var vetrarins. Ok um 
sumarit eftir á alþingi er talat um mál þeira, 
ok þótti mönnum ekki þann veg mega fram- 
fara, at þeir dræpist einart niðr; ætluðu at 
Finnbogi mundi eigi fyrr létta, enn hann eyddi 
öllum þeim, at nökkurr þroski væri yfir, enn 
ætluðu ok við ofkapp Jökuls, at hann mundi 
aldri af létta, hvern mannskaða sem hann fengi 
þar til er umskifti yrði með þeim. Var þá 
leitat um sættir með þeim, enn Jökull vill engri 
sætt játa. Finnbogi vill ok enga bjóða; var 
þá óhægt með þeim saman at koma; enn með 
því at þeir Hofsmenn váru frændmargir, enn 
Þorgeirr dauðr móðurbróðir Finnboga, þá var 
þat ráð höfðingja, at Finnbogi var gerr í brott 
ór Víðidal, af því menn ætluðu at þeira vand- 
ræði mundu aldri fyrr losast enn aðrir hvárir 
leitaði undan. Fýsti Gunnbjörn föður sinn at 
fara utan; kvað hann þar mundu vel virðan 

hvar sem hann kæmi. Finnbogi kvaðst ekki 
utan vilja, — „mun ek fylgja sonum mínum, 
menna þá ok hreysta eftir megni“. Svá er sagt 
eftir þetta, at Finnbogi selr Borgarland, ok ferr 
vestr í Trékyllisvík, ok býst þar um, ok reisir 
þar bæ fríðan. Enn þat sama sumar ferr 
Gunnbjörn utan með mikit fé, er faðir hans 
gaf honum; var þá Dalla önduð, ok tók hann 
þar við fé öllu eftir hana. Hann kvángaðist, 
ok átti þá konu er Ása hét, af hinum beztum 
ættum; varð hann ágætr maðr, ok umfram 
flesta menn um alla atgervi, ok er mikil saga 
frá honum. Þau Finnbogi og Hallfríðr áttu 
sjau syni; var Gunnbjörn elztr, annarr Eyjólfr, 
þriði Þórir, fjórði Ásbjörn, fimti Bergr, sétti 
Þorgeirr, sjaundi Þorgrímr; ok váru allir hinir 
vænlegstu menn. Finnbogi gerðist  formaðr 
vestr þar, ok vildu svá allir sitja ok standa 
sem hann vildi, ok þótti þeim þar harðla gott. 
Þórir son Finnboga var jafnan með Möðrvelling- 
um, frændum sínum, ok þat höfum vér heyrt, 
at hann væri með Eyjólfi halta í Melrakkahóls 
bardaga, ok var mikill maðr ok sterkr. Öllum 
sonum sínum fekk Finnbogi hina beztu kosti, 
því at hann var hverjum manni auðgari, ok átti 
betri gripi enn aðrir menn; var hann ok enn 
mesti skartsmaðr í búningi. Hrafn litli var með 
Finnboga meðan hann lifði ok var bæði frár 

maðr mikill, ok lét mjök sækja útróðra; var ok 
skamt at sækja, því at mjök svá mátti kasta 
á land. Finnbogi gerðist þá hniginn nökkut, 
ok var þó hinn gildasti; gerðist þá mjök fjöl- 
bygt í víkinni; var þá hálfr fjórði tögr bæja, 
bæði miklir ok góðir. Var þar stórlega fjöl- 
ment; gerðist Finnbogi þar höfðingi ok stjórn- 
armaðr yfir því fólki, ok váru honum þar allir 
velviljaðir. Hann kallaði þann bæ á Finnboga- 
stöðum, er hann bjó á, ok var bæði mikill ok 
skörulegr. Finnbogi lét gera kirkju mikla á 
bæ sínum, ok fekk prest til, ok helt hann vel 
ok sæmilega at öllu því er honum til heyrði. 

89. Frá því er sagt eitthvert vár, at maðr 
kemr á Finnbogastaði til gistingar; var hann 
mikill maðr ok knálegr; hann gekk fyrir Finn- 
boga ok kvaddi hann vel. Finnbogi tók kveðju 
hans, ok spurði hverr hann væri. Hann kvaðst 
Þorgrímr heita, ok vera vatnsdælskr maðr, ok 
vorðinn sekr á þingi. Finnbogi spurði, hverr 
hann hefði sektan. Þorgrímr kvað þá Hofs- 
sveina þat gert hafa. Finnbogi spurði, hvat 
hann ætlaðist þá fyrir. Hann kveðst eigi vita 
svá gerla, kvaðst hafa leitat til margra höfð- 
ingja, ok vildu honum engir ásjá veita, — „nú 
spurða ek at þú værir ágætari enn flestir menn 
aðrir, ok sýndist mér ráð at koma á yðvarn 
fund; nú vil ek biðja yðr viðtöku ok nökkurr- 
ar ásjá“. Finnbogi segir: „Ekki mun þat ráð- 

legt at taka við sekum manni; hefi ek ok jafnan 
haft mikinn mótgang af Vatnsdælum, þó at ek hafi 
minna til gert enn haldit skógarmanni fyrir 
þeim, er þat nú bezt at skili með oss, þó at 
hvárirtveggju hafi mikit látit fyrir öðrum; eða 
ertu at nökkuru íþróttamaðr“? Hann kvaðst 
engi íþróttamaðr vera, — „enn ef ek skal all- 
lítit til finna, þá þykist ek garð leggja eigi verr 
enn annarr maðr; hefi ek ok þat mjök gert, 
ok hefir enn engi fallit, heldr setna þeir í jörð 
niðr“. Finnbogi segir: „Þat þyrfti hér mjök 
at gera; því at um túnit er engi garðr, enn 
mjök ágengt“. Þorgrímr bað hann til hætta, 
hvé honum gætist at; ok svá varð, at hann 
dvaldist þar, ok tók til garðlags, ok gekk þat 
bæði skjótt ok vel, ok sá Finnbogi þat er at 
þessu var hann vel hagr. Líðr á sumarit þar 
til er hann hefir gert um túnit; var þat tveggja 
mánaða verk, ok þótti öllum þeim sem sá it 
mesta mannvirki í þessum garði. Þorgrímr var 
góðr viðreignar ok fáskiftinn. Hann spurði þá 
* Finnboga, hvat hann skyldi þá athafast, ok 
kvaðst gjarna þar dvéljast vilja. Finnbogi 
kvaðst eiga gerði eitt; bað hann þangat fara, 
ok leggja þar garð um. Þorgrímr gerði svá. 
Liðr nú áfram. Ok einn dag gengr Finnbogi 
á gerðit. Þorgrímr fagnar honum vel; var þá 
ok mjök svá gert um gerðit. Hann undraði 
mjök skjótleik þessa manns ok A Hiti 

var mikill um daginn, ok mælti Finnbogi: „Svá 
gerir mér þungt ok höfugt, at ek má víst eigi 
annat enn sofa“. Þorgrímr bað hann þá heim 
fara, ok sofa heima. Finnbogi kvaðst eigi mega 
við bindast, ok kastar sér niðr, ok vefr feldi 
um höfuð sér; sofnar hann þegar fast ok hraut 
mikinn. Þorgrímr gerði þá hark nökkut ok 
vaknaði Finnbogi ekki við. Þorgrímr hleypr 
þá at horninu í éinum stað, ok kippir ór torfn 
ok þrífr upp sverð, ok hleypr at Finnboga þar 
sem hann lá ok höggr til hans sem hæglegast. 
Finnbogi svaf eigi jafnfast sem hann lét, eða 
Þorgrímr hugði, ok spratt upp í móti ok brá 
feldinum at sverðinu, ok snaraði af honum þeg- 
ar. Þorgrímr hljóp þá undir Finnboga, ok þó 
at hann væri sterkr vel, þá átti hann þó eigi 
við sinn maka hér um, ok hafði Finnbogi hann 
skjótt undir, ok spurði þá, hvert eigi væri alt 
it trúasta, ok spurði hvers ráð þetta væri. Þor- 
grímr kvað nú eigi leyna mega, — „ok var 
þetta ráð Jökuls; þykist hann þungt hafa af 
beðit yðrum skiftum; nú vil ek biðja þik griða 
ok miskunnar um mitt mál“. Finnbogi segir: 
„Ekki óttast ek, at mér verði skaða auðit af 
þér, enn þar sem þú ert sendimaðr Jökuls slíks 
erendis, þá nenni ek eigi öðru enn umskifti 
verði með okkr“; tekr síðan sverðit, ok höggr 
af honum höfuð. Hafði Þorgrímr unnit mikit 
ok þarft fyrir Finnboga, enda var honum miklu 

launat. Líða nú stundir, ok spyrr Jökull þetta, 
ok unir nú verr við enn áðr; enn Finnbogi sitr 
í búi sínu ok skortir eigi auð fjár ok góða 
virðing. 

40. Á næsta ári eftir dráp Þorgríms kom 
maðr til gistingar á Finnbogastaði. Hann var 
bæði mikill ok sterklegr, svartr ok heldr ill- 
mannlegr; hann gekk fyrir Finnboga ok kvaddi 
hann. Finnbogi tók kveðju hans, ok spurði 
hverr hann væri. Hann kvaðst heita Þorbjörn, 
ok vera allra sveita maðr, — „kannast þá 
margir við ef heyra viðrnefni mitt; em ek kall- 
aðr Sleggjufall. Finnbogi spurði, hvert hann 
skyldi fara. Hann kvaðst eigi vita gerla, kvað 
heldr harka fyrir sér —“ em ek vorðinn sekr, ok 
ferr ek nú svá sem leitandi þess höfðingja, er 
mik vildi halda. Finnbogi spurði, hverr hann 
hefði sektan. Hann kvað þá hafa þat gert 
Vatnsdæla, syni Ingimundar; kvaðst hafa barn- 
at frændku þéira, — „er ek því hér kominn, 
at mér er mikit sagt af stórmensku þinni; vil 
ek biðja þik viðtöku ok ásjá“. Finnbogi segir: 
„Þú ert grunbruslegr maðr, ok veit ek eigi 
hvárt þú lýgr eða segir satt; verða oss vand- 
sén ráð þeira Vatnsdæla, ok er mér ekki um 
at taka við þér“. Þorbjörn segir: „Þat er 
svá sem þér segið; em ek ok ekki dællegr 
maðr kallaðr, ok heldr gildr í flestum hlutum 
ok óvæginn; hafa ok margir þat fundit, at mik 

hefir eigi áræði bilat, enn gerla veit ek hverr 
maðr þú ert, Finnbogi; er þat ekki mitt færi 
at stríða við þik; ér ok ekki þat í ætlan, heldr 
hitt at þiggja at yðr nökkut heilræði ok ásjá 
um mitt mál“. Finnbogi mælti: „Hvat er þér 
helzt lagit til íþrótta“? Þorbjörn segir: „„Í- 
þróttalauss em ek utan þat er ek þykist miklu 
gildari í verki enn aðrir menn“. Finnbogi 
mælti: „Hvat er þér bezt hent at vinna“? 
Þorbjörn segir: #„Slá þykist ek eigi minna 
enn þrir aðrir, þeir er þó eru gildir í verki; 
þyki mér ok þat bezt at vinna“. Finnbogi 
segir: „Hvat mun varða, þó at þú dvelist hér 
um hríð, ok takir til sláttar. Er hér töðuverk 
mikit, ok gengr húskörlum stórlega lítt“. Þor- 
björn kvaðst þat gjarna vilja; bað hann búa 
sér ljá ok orf sterklegra enn öðrum húskörlum. 
Finnbogi gerði svá, ok tók Þorbjörn til sláttar, 
ok þótti mönnum þat með miklum ólíkendum, 
hvat hann gat slegit; sá Finnbogi þat, at hann 
hafði ekki í hóli gilt í frásögn um sláttinn; 
sló hann bæði mikit ok vel; var taðan svá loð- 
in, at eigi varð minna af at bera; sló Þorbjörn 
jafnan at tveim megin, ok þótti líkari atgangr 
hans trollum enn mönnum. Ok er hann hafði 
lokit heimatöðunni, spurði hann, hvat hann 
skyldi þá at hafast. Finnbogi bað hann fara 
þá á gerðit; kvað hann þat flestum mest við 
taka. Fór hann á gerðit, ok lét þar ganga 


FINNBOGA SAGA. 87 


sem heima. Öllum þótti heldr ódælt við hann, 
enn við Finnboga var hann enn mjúkasti, ok 
aldri fann hann, at Þorbjörn mundi um svik- 
ræði sitja. Ok þess er getit einnhvern dag, at 
Finnbogi gekk á gerðit; fagnaði Þorbjörn hon- 
um vel; var þá slegin mjök taðan, ok töluðust 
þeir við um stund. Þá mælti Finnbogi: „Nú 
er enn sem fyrr, svá syfjar mik hér, at ek má 
víst eigi upp standa, ok víst sækir at nökkut, 
ok skal sofa“. Þorbjörn mælti: „Gangit heim 
bóndi ok sofið þar“. Finnbogi kastar sér niðr 
á légarðinn, ok kastar á sik feldinum, ok sofn- 
ar þegar, ok hrýtr fast. Þorbjörn sleggja berst 
um fast á gerðinu; hann gengr at brýna ljá 
sinn, ok er hann hefir slegit um stund, rennir 
hann augum þar sem Finnbogi lá ok þykist 
vita, at hann mun fast sofnaðr vera. Gerir 
hark nökkut ok vaknar hann eigi. Eftir þat 
tekr hann at slá með ákefð. Í annat sinn hvetr 
hann ljá sinn ok gerir enn hark nökkut, ok 
sefr Finnbogi. Hann ferr síðan ok slær. Ít 
þriðja sinn hvetr sleggja ljá sinn ok miklu mest; 
var léinn bæði mikill ok sterkr sem hinir beztu 
knifar. Þorbjörn þykist nú eigi þurfa betra 
færi; hefir ekki annat vápn enn ljáinn, sprettr 
nú upp ok at Finnboga, þar sem hann lá, ok 
ætlaði skjótt um at ráða. Ok í því hefr hann 
upp sitt verkfæri ok ætlaði at reka á honum 
miðjum. Þá hleypr Finnbogi upp ok þrífr um 

orfit ok ætlaði at snara af honum, enn þat gekk 
eigi fyrr enn þeir skifta því með sér. Kasta 
þá brotunum ok rennast á. Verða þar harðar 
sviftingar. —Skilr Finnbogi þat, at hann man 
hljóta at kosta afls í móti þessum. Er þeira 
atgangr bæði langr ok harðr, enn svá lyktast, 
at Þorbjörn fellr. Finnbogi spurði þá, hvárt eigi 
væri alt it trúasta um hans þarkvámu. 
Þorbjörn kvaðst ætlat hafa að eigi skyldi svá 
hafa um skift með þeim. Finnbogi mælti: „Skil 
ek at þetta munu annarra ráð fyrir öndverðu“. 
Þorbjörn kvað svá vera, ok kvað Jökul hafa 
sendan sik ok heitit sér frændkonu sinni með miklu 
fé, — „ef ek kæmi fram ferðinni. Nú vil ek 
biðja lífsgriða fyrir þat sem ek hefir illa gert. 
Mun ek ok eigi leita oftar yðr at svíkja“. Finn- 
bogi segir: „Þó at þú sér mikill ok sterkr, þá 
óttumst ek þó ekki, at þú verðir mér at skaða- 
manni, ok mun annat fyrir liggja. Enn þar 
sem þeir vilja enn ekki afláta svikræðum við 
mik, þá er þat líkast, at umskifti verði með 
okkr eftir tilgerðum yðrum allra saman“. Þor- 
björn segir: „Ekki skal ok biðja lengr; má enn 
aldri vita, hverir fyrir griðum eiga at ráða“. 
Hann tekr þá ok veitir umbrot svá mikil, at 
Finnbogi hugði þat at hann mundi upp komast 
undir honum, enn ekki var vápn til reiðu. 
Finnboga var ekki um at láta hann upp, bregðr 
feldarblaði sínu at barka honum ok bítr í sundr. 

Snarar síðan höfuð hans ok brýtr á bak aftr, 
ok linast hann heldr við slíkar byxingar. Sið- 
an leitar Finnbogi at tygilknifi, er hann hafði 
á hálsi sér, ok getr veitt honum þar með bana. 
Ok var bæði, at hann hafði unnit mikit, enda 
hafði hann sláttukaup mikit. Váttaði Finnbogi 
þat síðan, at honum þótti tvísýnt verit hafa, 
hversu fara mundi með þeim, ok þótti hann 
verit hafa it mesta trollmenni við at eiga. Er 
þat gerði síðan kallat Sleggjufall.  Fréttist 
þetta skjótt víða, þar sem Þorbjörn var kunn- 
igr. Þótti mönnum Finnboga þetta hafa auðnu- 
samlega tekizt við slíkan heljarmann sem at eiga 
var. Unir Jökull illa við ok þykir mönnum 
hann því verra af fá sem þeir Finnbogi eigast 
fleira við. Líða nú stundir ok er alt kyrt ok tíð- 
endalaust. Sitr Finnbogi nú í búi sínu með 
góðri virðingu.  Gerðust nú synir hans ágætir. 
Var Þórir jafnan með Möðrvellingum frændum. 
sinum. 

41. Nú skal þar til taka, at maðr kom á 
Finnbogastaði til gistingar, sem oft kunni til 
at bera. Finnbogi spurði þenna mann at nafni, 
enn hann kvaðst Vermundr heita, austfirzkr 
maðr at ætt. Kvað föður sinn þar búa. Þessi 
maðr var ekki mikill vexti, kviklegr ok skjót- 
legr. Hann bað Finnboga viðtöku, kvaðst vera 
sekr maðr ok kvað Brand hinn örva Vermund- 
arson hafa sektan sik fyrir þat er hann veitti 

manni áverka honum skyldum, — „enn ek á nú 
hvergi traust eða halds ván“. Enn Finnbogi 
kvaðst lítit gerast um hlaupandi menn ok þótt- 
ist illa á brendr lygðum þeira, — „enn þó heyrða 
ek getit þessa á sumri, at maðrinn hafði sekr 
vorðit; er Brandr ágætr maðr ok vinsæll, ok 
man þykja sér misboðit í, ef þú ert haldinn“. 
Þessi maðr sótti mjök eftir ok bað sér líknar 
ok ásjá, ok kvað marga sér þangat hafa vísat, 
enn kvaðst lítt at tekinn, ef engi hjálpaði hon- 
um. Finnboga þótti lítilmannlegt at synja hon- 
um, enn leizt maðr ekki geigvænlegr, þó at 
hann lygi, ok bað hann dveljast þar nökkurn 
tíma, ef hann vildi; kvaðst ætla, at Brandr 
mundi taka fé fyrir manninn, ok mundi eigi 
með kappi sækja er maðr var ekki mikilshátt- 
ar. Varð hann þessu feginn ok var hægr ok 
fylgjusamr Finnboga. Líðr sumarit ok mjök á 
vetrinn ok gerði færðir góðar. Fréttir Brandr 
þetta, at Finnbogi hefir tekit við manninum, 
ok sendir þegar menn á fund hans ok bað hann 
lausan láta manninn ok halda eigi með kappi 
fyrir sér; kvaðst vilja góðu við hann skifta ok 
upp gefa sakarstaðinn þann sem til heyrir, ef 
Finnbogi gerði þetta eftir hans bæn. Finnbogi 
kvaðst eigi nenna at láta hann lausan á vetr- 
ardegi; kvaðst vilja bjóða fé fyrir manninn, svá 
at Brandr þættist vel sæmdr af, ok kvað þá 
vel semja mundu þá er þeir fyndist. Fara nú 

sendimenn aftr með þessum erendum, ok verðr 
Brandr stórlega reiðr, ok lét þan orð um fara, 
at Finnboga skyldi eigi duga at halda þann 
mann, er hann vildi sækja. Var hann hinn 
bráðasti ok kappsmaðr mikill, þegar honum þótti 
móti sér gért; kvað þá svá finnast skyldu, at 
Finnboga þætti þessu ver ráðit. Finnbogi lét 
sem hann vissi eigi, þó at hann heyrði slíkt 
talat, ok gerði enga breytni á háttum sínum. 
Líðr af vetrinn ok mjök svá sumarit, ok sitr 
Finnbogi um kyrt. Hann hafði jafnan mann- 
mart með sér, ok lét flesta nökkut stunda. Lét 
mjök sækja sjóinn. Var þat auðvelt, því at 
skamt þurfti undan at róa. Þat var einn dag 
um haustit, at menn váru allir í brott af bæn- 
um, sumir á sjó, enn sumir til annarra nauð- 
synja. Finnbogi var heima ok Vermundr hjá 
honum ok ekki fleira karla. Þá mælti Finn- 
bogi: „Svá er mér þungt í dag sem þá jafnan 
er at sækir nökkut, ok skal nú sofa í dag“. 
Vermundr mælti: „Svá segir mér hugr um sem 
Brandr muni eigi ljúga stefnuna, ok mun hon- 
um eigi ór minni munat, hvar ek em niðr 
kominn, ok er þat ilt, bóndi, ef þér komið í 
nökkura hættu fyrir mínar sakir“. Finnbogi 
kvað ekki þat vera mundu; kastar hann sér 
niðr ok sefr þegar. Þar var ekki langt mjök 
meðal fjalls ok fjöru; vóru þar hjallar þrír upp 
gegnt bænum, ok mátti þar einum megin at 

ríða. Vermundr gekk út ok sást um. Hann sá 
upp á enn efsta hjallann, at annathvárt var 

hvirfilvindr, ella riða menn mjök margir saman. 
Hann gekk þá inn ok gerði nökkut glamm ok 
vaknaði Finnbogi og spurði hvat hann vildi. 
Hann sagði hvat hann hafði sét. Finnbogi bað 
hann at hyggja, ok kvaðst sofa verða enn. Ver- 
mundr gekk út ok inn ok sá þá mannareiðina. 
Váru þeir þá komnir á miðhjallann. Hann 
gekk þá inn ok sagði Finnboga mannareiðina. 
Hann kvað þat vel vera mega, — „er hingat 
jafnan mikil ferð á haustum at skreiðarkaup- 
um. Ok er nú ván þeira sem mest, enda má 
ek ekki annat enn sofa sem mik lystir“. Ver- 
mundr gekk brott, ok var úti um stund, kom 
inn ok sagði Finnboga, at þeir váru þá komnir 
á enn neðsta hjallann, — „ok ek kenda Brand 
enn örva Vermundarson með hálfan þriðja tög 
manna vel búna at vápnum; hefir þú vel ok stór- 
mannlega mér veitt, sem guð þakki þér. Nú 
em ek lítils verðr hjá yðru sundrþykki. Vil 
ek miklu heldr ganga á vald Brands; er hann 
drengr góðr ok mun honum nökkurn veg vel 
fara; enn hann er enn mesti kappsmaðr þegar 
er þrályndir menn eru í móti“. Finnbogi segir: 
„Ekki munu vit hvata at því at gefast upp 
fyrir Brandi; munu vér áðr hafast orð við ok 
mun Brandr þiggja sæmileg boð, enn ef hann 
vill eigi þat, þá er slíkt sjáanda, enn ek ernú 

fullsvefta ok skal eigi liggja lengr“. Sprettr 
upp ok tekr vápn sín ok þeir báðir ok ganga 
út ok upp at brekkunum. Var þar gil mikit 
ok kambr at ofanverðu ok mátti einum megin 
at sækja. Gengu þeir Finnbogi þar á upp. 
Þeir Brandr sá mennina er heiman gengu ok 
þóttust þegar vita, at Finnbogi mundi vera, er 
bæði var mikill ok sterklegr, ok víkja þegar 
eftir þessum mönnum. Kvaðst Brandr ætla, at 
auðveldleg mundi verða þeira ferð. Hallfríðr 
hafði heyrt viðtal þeira Finnboga áðr þeir 
gengu heiman, ok sendi hon pilt á næstu bæi, 
at biðja menn þangat koma; svá ok mátti heyra 
kall á skipin, bað hon segja, at Finnbogi mundi 
manna við þurfa. Svá er sagt, áðr þeir koma, 
at Finnbogi hafði leyst upp steina nökkura, ok 
er Brandr kom at, fagnaði Finnbogi honum 
harðla vel. Brandr tók kveðju hans. Finnbogi 
spurði at erendum.  Brandr kvað honum þau 
áðr kunnig vera; kvaðst sækja mann þann, er 
hann hafði sektan, enn kvað Finnboga hafa 
haldið með kappi móti sér; kvaðst nú ætla eftir 
at leita, þó at hann vildi halda, — „enn með 
því, Finnbogi, at þú ert ágætr maðr fyrir margra 
hluta sakir, þá vil ek bjóða þér nú sem í fyrstu, 
at þú látir manninn lausan ok nú í mitt vald. 
Man ek þá ekki kæra við þik um bjargir við 
hann, heldr heita þér minni vináttu ok liði, ef 
þú kant þurfa“. Finnbogi segir: „Þetta er boðit 

vel ok drengiléga, sem ván er at þér, enn þar 
sem ek lét hann eigi lausan í fyrstu er yður 
orð kómu til, þá vil ek þessu skjótt neita. Vil 
ek bjóða nú sem þá, at gjalda fé fyrir mann 
þenna ok þat umfram, at þú ráð sjálfr féskuld- 
inni; nenni ek eigi fyrir metnaði, með því er 
hann hefir áðr verit með mér, at skilja nú ó- 
drengilega við hann; man yðr ekki svá mikil 
slægja at drepa mann þenna, þó at þér fýsist 
þess“.  Brandr segir, kvað mann ekki mikils 
háttar, — „enn með því at vér höfum riðit 
heiman alt hegat til þín þessa erendis, enn maðr 
mjök kominn á várt vald, er þat vænst, Finn- 
bogi, er þú leggr mikit kapp á við þenna mann, 
er þér dragi þetta til dauða; man þá eigi þykja 
ekki várt erindi, er vér leggjum þik við velli“. 
Finnbogi kvaðst ekki þat óttast, — „er þat ráð 
mitt, Brandr, at þú gangir eigi fyrstr til at- 
sóknar í móti mér; lát heldr menn þína í frammi, 
meðan húskarlar mínir vinnast til“. „Hvat hús- 
körlum er þat?“ segir Brandr. „Sé ek ekki 
fleiri menn enn ykkr tvá þar upp standa“. 
Finnbogi segir: „Eru hér þó húskarlar mínir 
aðrir sex, ekki óknálegir, ok eru samnafnar mikl- 
ir, því at steinar heita allir. Nú láttu í móti 
þéim jammarga þína húskarla, ok vitum hvárir 
þar láti undan öðrum“. Brandr segir, kvaðst 
ekki mundu bleyðast fyrir því, þó at hann hót- 
aði þeim grjóti. Er svá sagt, at til varð einn 

af fylgdarmönnum Brands ok rann upp at þeim 
nöfnum, eða eigi síðr at Finnboga með fagran 
skjöld ok spjót ok ætlaði að leggja til Finn- 
boga. Hann.tekr við einum steini. Þessi maðr 
var sterkr, ok ætlaði at bera frá sér skjöld 
inn, enn húskarl Finnboga var skjótleik- 
inn ok fór at snarpt; getr hann eigi staðizt 
atfarar hans ok fellr á bak aftr ok tumb- 
ar ofan í gilit ok fekk sá þegar bana. Finn- 
bogi spurði Brand, hversu farit hefði með þess- 
um. Brandr kvað sinn mann hafa ekki gott 
af fengit. 

42. Svá er sagt, at Finnbogi lét þá fara hús- 
karla sína sex ok hafði hverr mann fyrir sik. 
Finnbogi spurði þá Brand, hversu honum þætti 
at fara. Brandr kvað eigi mjök lasta þurfa. 
Finnbogi kvaðst vilja bjóða honum hin sömu boð 
sem fyrr, ok skildi þeir. Brandr kvað hann enn 
ekki óttast þurfa, ok kvað hann koma í meiri 
raun mundu um þat er þeir skildi. Finnbogi 
kvað eigi þat til bera, at hann óttaðist. Brandr 
bað menn sína fara kænlega ok ganga upp 
fleiri jafnfram ok sækja at skarplegar ok kvað 
þat skömm, at jafnmargir menn skyldu lengi 
þurfa at sækja tvá eina menn. Finnbogi brá 
þá sverði ok varðist vel ok drengilega; varð 
hann nökkut skeinusamari enn þeir hugðu til, 
ok er þeir höfðu barizt um hríð, þá mælti Finn- 
bogi: „Menn fara þar neðan frá sjánum eigi 

allfáir, vápnaðir, ok ganga snúðigt; er þat ætlan 
mín, at þessir menn muni ætla til liðveizlu við 
mik, enn í móti yðr, Brandr, ok er þá sem 
berr at, hvárir drjúgari verða“. Brandr kvaðst 
aldri hirða um fiskifýlur. hans, hvárt væri fleiri 
eða færi. Þá mælti Finnbogi: „Menn ríða þar 
enn, ok ei(gi) allfáir saman, innan með sjánum, 
ok heldr geyst; man þat enn vera af várum 
mönnum. Nú er þat bæn mín ok boð við þik, 
Brandr, at þú þiggir þann kost, sem ek hefir 
boðit; vil ek selja þér sjálfdæmi ok ráð einn 
sætt þann veg sem þér bezt þykir; er þat 
ætlan mín um þá suma, er þar eru í ferð, at 
ærit fari geystir, ef vér erum eigi áðr sáttir“. 
Brandr leit til ok sá at öllum megin dreif lið at 
með geysingi; sumir hleyptu, enn sumir runnu, 
slíkt hverr sem mátti. Þá mælti Brandr: „Aldri 
hirði ek um fjörudýr yður, hvar þau fara, enn 
eigi ætla ek þetta spara þurfa, at vér ráðim 
einir; man þat mælt, at várt erendi verðr þó 
gott, ef vér tökum sjálfdæmi af þvílíkum manni 
sem þú ért, Finnbogi“. Hann kvaðst þat gjarna 
vilja, ok bað hann þó hafa þökk fyrir; gekk 
þegar í mót honum ok tókust í hendr ok sætt- 
ust at þeira manna vitni, er hjá váru. Var þat 
mjök jafnskjótt, at þeir höfðu fyrir skilit ok 
liðit dreif at.  Váru þar synir Finnboga ok 
margir aðrir vinir ok frændr; váru þeir þegar 
svo ákafir, at þeir vildu veita Brandi atgöngu 

ok drepa alla. Finnbogi gekk þá í milli ok 
sagði, at þeir váru sáttir; bað þá eigi veita sér 
ólið í sinni tilkvámu. Var svá með umtali Finn- 
boga, at þeir sefuðust. Finnbogi bauð Brandi 
þá til sín ok þat þá hann; sátu þeir þar nær 
viku glaðir ok kátir, veitti Finnbogi þeim stór- 
mannlega, ok eftir þat bjóst Brandr í brott. 
Finnbogi spurði þá Vermund, hvárt hann vildi 
heldr vera eftir eða fara með Brandi. Ver- 
mundr kvaðst heim fýsast — „er Brandr svá 
góðr drengr, at ek man vel kominn í hans föru- 
neyti heðan af; hefir yðr stórlega vel til mín 
farit ok höfðinglega, sem guð þakki yðr. Býst 
“ hann þá til ferðar með Brandi. Finnbogi mælti 
þá til Brands: „Nær vili þér lúka upp gerð 
með oss?“ Hann segir: „Þat vil ek gera á 
þingi í sumar; þykir mér þat metnaðarsamleg- 
ust, at segja þar upp sætt okkrar“. Finnbogi 
bað hann fyrir ráða. Skilja þeir með blíðu. 
Ríðr Brandr heim í Austfjörðu ok fór Vermundr 
með honum; líðr af vetrinn ok um sumarit ríða 
menn til þings fjölment. Koma þar Vatnsdælar, 
Þorsteinn ok Jökull, ok þeir allir bræðr Ingi- 
mundar synir. Þar kom Brandr enn örvi ok 
Finnbogi enn rammi ok Eyjólfr halti mágr hans 
ok mart annat stórmenni. Þat var einn dag, 
at þeir Brandr ok Finnbogi fundust ok kvödd- 
ust blíðlega; spurði Brandr um málaferli þeira 
Vatnsdæla. Finnbogi kvað kyrt alt ok ákæru- 
7 


98 FINNBOGA SAGA. 


laust. Brandr bauð Finnboga at leita um sætt- 
ir með þeim ok kvað þá fullkomna sína vini. 
Finnbogi kvaðst þat þiggja vilja, ok einn dag 
ganga þeir Brandr ok Finnbogi ok Eyjólfr með 
mikla sveit manna til búðar þeira Vatnsdæla. 
Fagnaði Þorsteinn þeim harðla vel ok tóku tal 
sín á milli. Hóf Brandr þegar þetta mál við 
Þorstein ok bað þá sættast við Finnboga ok 
kvað Jökul ekki hóf at kunna um áleitni við 
slíka menn. Brandr flutti bæði vel ok sköru- 
lega; keeðst þeim fylgja vilja er sættast vildi, 
enn þeim mótsnúinn, er í móti mælti, ok bauð 
sik til umdæmis með þeim. Jökull var tregr 
til, enn þó við umtal Brands ok þá miklu vin- 
áttu er með þeim var ok áeggjan bræðra sinna 
— enn þó þóttist hann ilt hafa af beðit í þeira 
skiftum, enn var ofbeldismaðr mikill ok full- 
hugi, — þá lyktast þó með því at þeir sættust 
heilum sáttuum. Skyldi Brandr þar einn skera 
ok skapa þeira í millum; gerði Brandr féskuld 
nökkura á hendr þeim bræðrum ok guldu skjótt 
ok rösklega. Er svá sagt, at síðan hafi þeir 
haldit vináttu sinni ok skiftust þeir Jökull ok 
Finnbogi gjöfum við. Finnbogi mælti þá til 
Brands — kvað hann þá eigi fresta þurfa lengr 
at lúka um gerð þeira í millum; kvaðst þat eigi 
vilja undan draga eða seinka lengr. Brandr 
"segir þá: „Þó at þú sér vitr maðr, Finnbogi, 
þá þykist ek þar sjá sumt er þú sér alt; eigi 

var ek svá heimskr, at ek sæi eigi at ek var 
fanginn ok allir mínir menn, þá er lið sótti at 
oss öllum megin með ákefð, þar sem oss gekk 
áðr illa við þik einn, ok líkara, at vér hefðim 
eigi sigrazt; var þat meir af ákefð minni ok 
ofbeldi, heldr enn ek sæi eigi hvar komit var 
eða hversu fara myndi. Nú ætla ek at eigi 
skal svá mikill munr með okkr, at ek geri 
fé af þér fyrir þat er þú gaft mér líf ok mín- 
um mönnum; þóttist ek meira verðr ok þeir 
allir enn einn lítilsháttar maðr, þó at ek vildi 
fyrir metnaðar sakir hafa sæmd af málum við 
yðr. Nú man ek eigi minna launa lífgjöfina, 
enn heita þér fullkominni minni vináttu ok mála- 
fylgd við hvern sem þú átt, eða þínir synir, ok 
skal okkra vináttu aldri skilja, meðan við erum 
báðir uppi. Finnbogi þakkaði honum sína fylgd 
ok öll sín ummæli með fögrum orðum. Hann 
gaf Brandi gripi þá sem honum hafði gefit Jón 
Grikklands konungr. Var þat hringr, skjöldr ok 
sverð. Þakkaði Brandr honum stórlega vel ok 
skiljast þeir þá allir með hinum mesta kærleik 
ok blíðu. 

43. Þeir Ingimundar synir buðu Finnboga 
at fara vestan ór víkinni ok kaupa aftr landit 
at Borg í Víðidal, enn hann vildi þat eigi; 
kvaðst honum þar þykja harðla gott; reið hann 
með flokk sinn á Finnbogastaði ok sat um kyrt, 
ok þótti enn hafa vaxit mjök af þessum málum 

öllum saman. Finnbogi varð gamall maðr ok 
þykir verit hafa enn mesti ágætismaðr bæði á 
afl ok vöxt ok alla kurteisi; kemr hann ok 
við margar sögur ok þykir verit hafa hinn 
frægasti ok hinn ágætasti, hefir ok mörg stór- 
virki ok þrekvirki unnit, þó at hér sé fátt frá 
sagt. Er svá sagt, at hann bjó þar til elli ok 
varð sóttdauðr, ok liggr at þeiri sömu kirkju, 
er hann lét gera, ok svá Hallfríðr kona hans, 
enn synir þeira urðu allir ágætir menn ok sigldu 
milli landa, ok eru margar sögur frá hverjum 
þeirra. Váru þeir vel teknir með ríkum mönn- 
um, hvar sem þeir kómu, ok þóttu vera af gild- 
um ættum. Gunnbjörn Finnbogason kom aldri 
síðan til Íslands; gerðist hann ríkr maðr í Nor- 
egi, ok er þar mikil ætt frá honum komin. 
Finnbogi unni Bergi mest sona sinna; var þat 
af ást þeiri er hann hafði við Berg hinn rakka 
frænda sinn. Bjó hann eftir föður sinn á Finn- 
bogastöðum ok þótti hann þaðra í sveitum gild- 
astr bóndi ok formaðr annarra manna, enn bræðr 
hans aðrir váru mjök í förum, þar til er þeir 
staðfestu ráð sitt ok þóttu allir mikilhæfir menn. 
Ok lýk ek þar Finnboga sögu. 

